Številka: 4300-7/2019/16

Datum: 02. 12. 2019

**JAVNI RAZPIS:**

**PODPORA MIKRO, MALIM IN SREDNJE VELIKIM PODJETJEM S PODROČJA TURIZMA ZA POVEČANJE SNOVNE IN ENERGETSKE UČINKOVITOSTI**

**RAZPISNA DOKUMENTACIJA**

VSEBINA RAZPISNE DOKUMENTACIJE

[1. RAZPISNA DOKUMENTACIJA 4](#_Toc16598838)

[2. IME OZIROMA NAZIV IN SEDEŽ POSREDNIŠKEGA ORGANA, KI DODELJUJE SREDSTVA 4](#_Toc16598839)

[3. PREDMET JAVNEGA RAZPISA 4](#_Toc16598840)

[4. PRAVNE IN PROGRAMSKE PODLAGE 4](#_Toc16598841)

[5. NAMEN IN CILJI JAVNEGA RAZPISA 7](#_Toc16598842)

[6. UPRAVIČENI PRIJAVITELJI 7](#_Toc16598843)

[7. UPRAVIČENI STROŠKI 8](#_Toc16598844)

[7.1 Vrste upravičenih stroškov 8](#_Toc16598845)

[7.2 Posebnosti upravičenih stroškov 8](#_Toc16598846)

[7.2.1 Energetska obnova objektov in snovna učinkovitost 8](#_Toc16598847)

[7.2.2 Stroški informiranja in komuniciranja 9](#_Toc16598848)

[7.2.3 Stroški storitev zunanjih izvajalcev 10](#_Toc16598849)

[7.3 Postopek izbora izvajalcev aktivnosti 10](#_Toc16598850)

[7.4 Dokazila za uveljavljanje sofinanciranja upravičenih stroškov 11](#_Toc16598851)

[8. OBDOBJE UPRAVIČENOSTI STROŠKOV IN OBDOBJE ZA PORABO SREDSTEV 11](#_Toc16598852)

[8.2 Obdobje za porabo sredstev 11](#_Toc16598853)

[9. VIŠINA SREDSTEV 11](#_Toc16598854)

[9.1 Okvirna višina sredstev, ki so na razpolago 11](#_Toc16598855)

[9.2 Razmerje med sredstvi na postavkah namenskih sredstev EU za kohezijsko politiko in na postavkah slovenske udeležbe za sofinanciranje kohezijske politike 12](#_Toc16598856)

[9.3 Skladnost s pravili državnih pomoči 13](#_Toc16598857)

[10. POGOJI ZA UGOTAVLJANJE UPRAVIČENOSTI 13](#_Toc16598858)

[10.1. Splošni osnovni pogoji, ki jih mora izpolnjevati prijavitelj so: 13](#_Toc16598859)

[10.2. Posebni pogoji, ki jih mora izpolnjevati prijavitelj so: 14](#_Toc16598860)

[10.3. Pogoji, ki jih mora izpolnjevati operacija so: 14](#_Toc16598861)

[10.4. Dokazila in način preverjanja pogojev 15](#_Toc16598862)

[11. DOSEGANJE CILJEV OZ. KAZALNIKOV OPERACIJE 20](#_Toc16598863)

[12. NAVODILA ZA PRIPRAVO VLOGE 21](#_Toc16598864)

[12.1. Popolna vloga 21](#_Toc16598865)

[12.2. Pogoji dopolnjevanja dokumentacije 22](#_Toc16598866)

[13. ROKI ZA ODDAJO VLOG 22](#_Toc16598867)

[14. ODPIRANJE IN PREGLED VLOG 22](#_Toc16598868)

[15. OCENJEVANJE VLOG 22](#_Toc16598869)

[16. METODOLOGIJA IN MERILA ZA OCENJEVANJE / TOČKOVANJE VLOG 23](#_Toc16598870)

[17. OBVEŠČANJE O IZBORU IN POGOJI ZA PODPIS POGODBE 26](#_Toc16598871)

[18. PRITOŽBA NA POSTOPEK IZBORA OPERACIJ 26](#_Toc16598872)

[19. OSTALE ZAHTEVE 27](#_Toc16598873)

[19.1. Zahteve glede informiranja in obveščanja javnosti, ki jim morajo zadostiti upravičenci v skladu s 115. in 116. členom Uredbe 1303/2013/EU in Navodili organa upravljanja 27](#_Toc16598874)

[19.2. Zahteve glede hranjenja dokumentacije in spremljanja ter evidentiranja 27](#_Toc16598875)

[19.3. Zahteve glede dostopnosti dokumentacije nadzornim organom 27](#_Toc16598876)

[19.4. Zahteve glede zagotavljanja enakih možnosti in trajnostnega razvoja v skladu s 7. in 8. členom Uredbe 1303/2013/EU 27](#_Toc16598877)

[19.5. Zahteve glede varovanje osebnih podatkov in poslovnih skrivnosti 28](#_Toc16598878)

[19.6. Zahteve glede spremljanja in vrednotenja doseganja ciljev in kazalnikov operacije 28](#_Toc16598879)

[19.7. Omejitve glede sprememb operacije v skladu z 71. členom Uredbe 1303/2013/EU 29](#_Toc16598880)

[19.8. Posledice, če se ugotovi, da je v postopku potrjevanja operacij ali izvrševanja operacij prišlo do resnih napak, nepravilnosti, goljufije ali kršitve obveznosti 29](#_Toc16598881)

[19.9. Posledice, če se ugotovi, da aktivnosti na operaciji niso bile skladne s pravom Unije in pravom Republike Slovenije 29](#_Toc16598882)

[19.10. Posledice, če se ugotovi dvojno financiranje posamezne operacije ali, da je višina financiranja operacije presegla maksimalno dovoljeno stopnjo oz. znesek pomoči 29](#_Toc16598883)

[20. DODATNE INFORMACIJE IN OBVEŠČANJE 30](#_Toc16598884)

# RAZPISNA DOKUMENTACIJA

Razpisna dokumentacija obsega vsebino in podrobnejša pojasnila javnega razpisa.

Prijavitelj vlogo na javni razpis pripravi tako, da se registrira na spletnem naslovu https://drr-razpisi.si/Turizem in izpolni vsa polja v spletni aplikaciji. V spletno aplikacijo mora vnesti tudi skenirane izpolnjene, podpisane in žigosane obrazce (Izjava prijavitelja, Vzorec pogodbe o sofinanciranju ter Izjava prijavitelja o izpolnjevanju in sprejemanju razpisnih pogojev ter o resničnosti in točnosti podatkov), ki so sestavni del spletne vloge.

Razpisna dokumentacija zajema naslednje priloge:

* Obrazec 1: Predstavitveni načrt - spletni obrazec,
* Obrazec 2: Izjava prijavitelja,
* Obrazec 3: Vzorec pogodbe o sofinanciranju,
* Obrazec 4: Izjava prijavitelja o izpolnjevanju in sprejemanju razpisnih pogojev ter o resničnosti in točnosti podatkov,
* Obrazec 5: Izjava o povezanih/partnerskih podjetjih,
* Priloga 1: Varovanje osebnih podatkov in poslovnih skrivnosti

# IME OZIROMA NAZIV IN SEDEŽ POSREDNIŠKEGA ORGANA, KI DODELJUJE SREDSTVA

Republika Slovenija, Ministrstvo za gospodarski razvoj in tehnologijo, Kotnikova ulica 5, 1000 Ljubljana (v nadaljnjem besedilu: ministrstvo).

# PREDMET JAVNEGA RAZPISA

Predmet javnega razpisa je sofinanciranje projektov za uvajanje ukrepov snovne in energetske učinkovitosti oziroma rabe obnovljivih virov energije v mikro, malih in srednje velikih podjetjih (v nadaljnjem besedilu: MSP) s področja turizma.

# PRAVNE IN PROGRAMSKE PODLAGE

Na podlagi določb:

* Uredbe (EU) št. 1301/2013 Evropskega parlamenta in Sveta z dne 17. decembra 2013 o Evropskem skladu za regionalni razvoj in o posebnih določbah glede cilja »naložbe za rast in delovna mesta« ter o razveljavitvi Uredbe (ES) št. 1080/2006 (UL L št. 347 z dne 20. 12. 2013, str. 289 zadnjič spremenjena z Uredbo (EU) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L št. 193 z dne 30. 7. 2018, str. 1) (v nadaljnjem besedilu: Uredba 1301/2013/EU);
* Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320), zadnjič spremenjena z Uredbo (EU) 2018/1719 Evropskega parlamenta in Sveta z dne 14. novembra 2018 o spremembi Uredbe (EU) št. 1303/2013 glede virov za ekonomsko, socialno in teritorialno kohezijo ter virov za cilj „naložbe za rast in delovna mesta“ (UL L št. 291 z dne 16.11.2018, str. 5) (v nadaljnjem besedilu: Uredba 1303/2013/EU);
* Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L št. 193 z dne 30. 7. 2018, str. 1) in njena izvedbena uredba;
* Uredbe komisije (EU) št. 1407/2013 z dne 18. december 2013 o uporabi členov 107 in 108 Pogodbe o delovanju Evropske unije pri pomoči de minimis (UL L št. 352 z dne 24. 12. 2013, str. 1) (v nadaljnjem besedilu: Uredba 1407/2013/EU);
* Izvedbene uredbe Komisije (EU) št. 215/2014 z dne 7. marca 2014 o določitvi pravil za izvajanje Uredbe 1303/2013/EU Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo v zvezi z metodologijami za določitev podpore ciljem na področju podnebnih sprememb, določitvijo mejnikov in ciljnih vrednosti v okviru uspešnosti ter nomenklaturo kategorij ukrepov za strukturne in investicijske sklade (UL L št. 69 z dne 8. 3. 2014, str. 65), zadnjič spremenjena z Izvedbeno Uredbo Komisije (EU) št. 2018/276 z dne 23. februarja 2018 o spremembi Izvedbene uredbe (EU) št. 215/2014, kar zadeva spremembe določitve mejnikov in ciljnih vrednosti za kazalnike učinka v okviru uspešnosti za evropske strukturne in investicijske sklade (UL L št. 54 z dne 24. 2. 2018, str. 4);
* Izvedbene Uredbe Komisije (EU) št. 1011/2014 z dne 22. septembra 2014 o podrobnih pravilih za izvajanje Uredbe (EU) št. 1303/2013 Evropskega parlamenta in Sveta v zvezi z vzorci za predložitev nekaterih informacij Komisiji ter o podrobnih pravilih za izmenjavo informacij med upravičenci in organi upravljanja, organi za potrjevanje, revizijskimi organi in posredniškimi organi (UL L št. 286 z dne 30. 9. 2014, str. 1);
* Izvedbene Uredbe Komisije (EU) št. 821/2014 z dne 28. julija 2014 o pravilih za uporabo Uredbe (EU) št. 1303/2013 Evropskega parlamenta in Sveta glede podrobne ureditve prenosa in upravljanja prispevkov iz programov, poročanja o finančnih instrumentih, tehničnih značilnosti ukrepov obveščanja in komuniciranja za operacije ter sistema za beleženje in shranjevanje podatkov (UL L št. 223 z dne 29. 7. 2014, str. 7);
* Izvedbene Uredbe Komisije (EU) 2015/207 z dne 20. januarja 2015 o določitvi podrobnih pravil za izvajanje Uredbe (EU) št. 1303/2013 Evropskega parlamenta in Sveta v zvezi z vzorci za poročilo o napredku, predložitev informacij o velikem projektu, skupni akcijski načrt, poročila o izvajanju za cilj „naložbe za rast in delovna mesta“, izjavo o upravljanju, revizijsko strategijo, revizijsko mnenje in letno poročilo o nadzoru ter metodologijo, ki se uporabi pri izvajanju analize stroškov in koristi, in v skladu z Uredbo (EU) št. 1299/2013 Evropskega parlamenta in Sveta v zvezi z vzorcem za poročila o izvajanju za cilj „evropsko teritorialno sodelovanje“ (UL L št. 38 z dne 13. 2. 2015, str. 1), ), spremenjene z Izvedbeno uredbo Komisije (EU) 2018/277 z dne 23. februarja 2018 o spremembi Izvedbene uredbe (EU) 2015/207, kar zadeva spremembe vzorcev za poročila o izvajanju za cilja „naložbe za rast in delovna mesta“ in „evropsko teritorialno sodelovanje“ ter vzorcev za poročilo o napredku in letna poročila o nadzoru, ter o popravku navedene uredbe, kar zadeva vzorec za poročilo o izvajanju za cilj „naložbe za rast in delovna mesta“ in letno poročilo o nadzoru (UL L št. 54 z dne 24. 2. 2018, str. 6);
* Delegirane Uredbe Komisije (EU) št. 480/2014 z dne 3. marca 2014 o dopolnitvi Uredbe (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo ter o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo (UL L št. 138 z dne 13. 5. 2014, str. 5), spremenjene z Delegirano Uredbo Komisije (EU) 2015/616 z dne 13. februarja 2015 o spremembi Delegirane uredbe (EU) št. 480/2014 glede sklicev na Uredbo (EU) št. 508/2014 Evropskega parlamenta in Sveta (UL L št. 102 z dne 21. 4. 2015, str. 33);
* Delegirane Uredbe Komisije (EU) št. 522/2014 z dne 11. marca 2014 o dopolnitvi Uredbe (EU) št. 1301/2013 Evropskega parlamenta in Sveta v zvezi s podrobnimi pravili o načelih za izbor in upravljanje inovativnih ukrepov na področju trajnostnega urbanega razvoja, ki jih podpira Evropski sklad za regionalni razvoj (UL L št. 148 z dne 20. 5. 2014, str. 1), spremenjene z Delegirano Uredbo Komisije (EU) 2017/2056 z dne 22. avgusta 2017 o spremembi Delegirane uredbe (EU) št. 522/2014 o dopolnitvi Uredbe (EU) št. 1301/2013 Evropskega parlamenta in Sveta v zvezi s podrobnimi pravili o načelih za izbor in upravljanje inovativnih ukrepov na področju trajnostnega urbanega razvoja, ki jih podpira Evropski sklad za regionalni razvoj (UL L št. 294 z dne 11. 11. 2017, str. 26);
* Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1) (v nadaljnjem besedilu: Uredba 651/2014/EU);
* drugih delegiranih in izvedbenih aktov, ki jih Komisija sprejme v skladu s 149. in 150. členom Uredbe 1303/2013/EU;
* Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617 in 13/18);
* Proračuna Republike Slovenije za leto 2019 (DP2019) (Uradni list RS, št. 71/17 in 19/19);
* Zakona o izvrševanju proračunov Republike Slovenije za leti 2018 in 2019 (Uradni list RS, št. 71/17, 13/18 – ZJF-H, 83/18 in 19/19);
* Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13 in 81/16);
* Uredbe o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta (Uradni list RS, št. 29/15, 36/16, 58/16, 69/16 – popr., 15/17, 69/17 in 67/18);
* Uredbe o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11);
* Partnerskega sporazuma med Slovenijo in Evropsko komisijo za obdobje 2014-2020, št. CCI 2014SI16M8PA001-1.3, z dne 30. 10. 2014 z vsemi spremembami;
* Operativnega programa za izvajanje evropske kohezijske politike v obdobju 2014-2020, št. CCI 2014SI16MAOP001, z dne 4. 7. 2016 z vsemi spremembami;
* Zakona o spodbujanju skladnega regionalnega razvoja (Uradni list RS, št. 20/11, 57/12 in 46/16);
* Zakona o Triglavskem narodnem parku (Uradni list RS, št. 52/10, 46/14 – ZON-C in 60/17);
* Zakona o gostinstvu (Uradni list RS, št. 93/07 – uradno prečiščeno besedilo, 26/14 – ZKme-1B in 52/16);
* Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 - uradno prečiščeno besedilo, 10/15 - popr., 27/16, 31/16-odl. US, 38/16 – odl. US, 63/16 – ZD-C in 54/18 – odl. US);
* Zakona o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17);
* Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo);
* Uredbe (EU) 2016/679 evropskega parlamenta in sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov (v nadaljnjem besedilu: Splošna uredba GDPR),
* Zakona o varstvu osebnih podatkov (Uradni list RS, št. 94/07;v nadaljnjem besedilu: ZVOP-1),
* Zakona o preprečevanju pranja denarja in financiranja terorizma (Uradni list RS, št. 68/16);
* Zakona o dostopu do informacij javnega značaja (Uradni list RS, št. 51/06 - uradno prečiščeno besedilo, 117/2006-ZdavP-2, 23/14, 50/14, 19/15-odl.US, 102/15 in 7/18); v nadaljnjem besedilu: ZDIJZ);
* Gradbenega zakona (Uradni list RS, št. 61/17 in 72/17 – popr.);
* Pravilnika o učinkoviti rabi energije v stavbah (Uradni list RS, št. 52/10 in 61/17 - GZ);
* Uredbe o zagotavljanju prihrankov energije (Uradni list RS, št. 96/14);
* priglašene sheme državne pomoči Programa izvajanja finančnih spodbud MGRT - de minimis (št. priglasitve: M001-2399245-2015/I, datum potrditve sheme: 9. 5. 2016);
* Uredbe o določitvi obmejnih problemskih območij (Uradni list RS, št. 22/11, 97/12, 24/15 in 35/17);
* Odločitve o podpori Službe Vlade Republike Slovenija za razvoj in evropsko kohezijsko politiko v vlogi organa upravljanja za strukturne sklade in kohezijski sklad št. 3-1/2MGRT/0 za javni razpis »Podpora mikro, malim in srednje velikim podjetjem s področja turizma za povečanje snovne in energetske učinkovitosti«, z dne 29. 11. 2019.
* Ministrstvo bo vsa dejanja v postopku tega javnega razpisa (obravnavanje vlog, izdaja sklepov, sklepanje pogodb, izvajanje pogodb idr.) izvajalo na podlagi in v skladu z zgoraj navedenimi pravnimi in programskimi podlagami.

# NAMEN IN CILJI JAVNEGA RAZPISA

Namen javnega razpisa je izboljšati konkurenčnost MSP s področja turizma, s spodbujanjem ukrepov za rabo obnovljivih virov energije in zmanjšanje rabe energije in snovi.

Z vidika Operativnega programa za izvajanje evropske kohezijske politike 2014–2020 je cilj javnega razpisa prispevati k specifičnemu cilju »Povečanje dodane vrednosti MSP« prednostne naložbe »Spodbujanje podjetništva, zlasti z omogočanjem lažje gospodarske izrabe novih idej in spodbujanjem ustanavljanja novih podjetij, vključno s podjetniškimi inkubatorji«.

Cilji javnega razpisa so:

1. zmanjšanje stroškov poslovanja MSP zaradi uvajanja ukrepov snovne in energetske učinkovitosti oziroma večje rabe obnovljivih virov energije,
2. zmanjšanje razvojnega zaostanka MSP s področja turizma,

Kazalnika učinka po tem javnem razpisu sta:

1. število podjetij, ki prejmejo nepovratna sredstva,
2. število podjetij, ki so uvedla ukrepe za učinkovito ravnanje z viri (povečanje energetske in snovne učinkovitosti).

Kazalniki rezultata po tem javnem razpisu so:

1. število objektov, ki so pridobili mednarodno uveljavljeni okoljski certifikat ali znak kakovosti za turistične kapacitete,
2. manjša raba energije za objekt,
3. učinkovitejša raba vode v objektu,
4. učinkovitejše ravnanje z odpadki v objektu.

V vlogi morajo biti zgoraj navedeni kazalniki učinka in rezultata obvezno opredeljeni. Opredeljeni morajo biti realno, doseganje kazalnikov se preverja glede na napovedi v vlogi.

# UPRAVIČENI PRIJAVITELJI

Prijavitelji oz. ciljne skupine so MSP, ki se kot pravna ali fizična oseba ukvarjajo z gospodarsko dejavnostjo na področju turizma in so organizirana kot gospodarske družbe, samostojni podjetniki posamezniki ali zadruge z omejeno odgovornostjo[[1]](#footnote-2). Za opredelitev MSP in določitev velikosti podjetja prijavitelji upoštevajo določila Priloge 1 Uredbe 651/2014/EU. Za povezane družbe se štejejo tudi podjetja, ki so povezana preko lastniških deležev fizičnih oseb z upoštevanjem določil Priloge I Uredbe Komisije 651/2014/EU.

Prijavitelji morajo biti registrirani za eno od dejavnosti po Standardni klasifikaciji dejavnosti (v nadaljnjem besedilu: SKD 2008):

1. 55.100 (dejavnost hotelov in podobnih nastanitvenih obratov),
2. 55.201 (počitniški domovi in letovišča),
3. 55.203 (oddajanje zasebnih sob gostom),
4. 55.204 (planinski domovi in mladinska prenočišča),
5. 56.101 (restavracije in gostilne).

Prijavitelji morajo imeti na upravičenem območju sedež, podružnico ali poslovno enoto, ki je ustanovljena že najmanj eno leto pred oddajo vloge na javni razpis, ter izvesti investicijo za večjo energetsko in snovno učinkovitost turističnih kapacitet.

Za podjetje, ki ima partnerska podjetja ali povezana podjetja, se podatki, tudi glede števila zaposlenih, določijo na podlagi računovodskih izkazov in drugih podatkov podjetja oziroma na podlagi konsolidiranih računovodskih izkazov podjetja ali računovodskih izkazov, v katere je podjetje vključeno s konsolidacijo, če ti obstajajo.

Če v konsolidiranih računovodskih izkazih ni podatkov o osebju zadevnega podjetja, se število zaposlenih izračuna s sorazmerno vsoto podatkov za partnerska podjetja ter s prištevanjem podatkov podjetij, s katerimi je zadevno podjetje povezano.

Upravičeno območje v kohezijski regiji Vzhodna Slovenija po tem javnem razpisu je celotno območje kohezijske regije Vzhodna Slovenija.

Upravičeno območje v kohezijski regiji Zahodna Slovenija po tem javnem razpisu je obmejno problemsko območje, v katero spadajo naslednje občine: Ajdovščina, Bohinj, Bovec, Brda, Cerkno, Divača, Gorje, Hrpelje - Kozina, Jezersko, Kanal, Kobarid, Komen, Kranjska Gora, Miren - Kostanjevica, Preddvor, Renče - Vogrsko, Sežana, Tolmin, Tržič in Vipava.

# UPRAVIČENI STROŠKI

Financiranje upravičenih stroškov po tem javnem razpisu bo potekalo skladno s pravili evropske kohezijske politike, shemo državnih pomoči de minimis, veljavnimi Navodili organa upravljanja o upravičenih stroških za sredstva evropske kohezijske politike v programskem obdobju 2014-2020 (dostopna na spletni strani <http://www.eu-skladi.si/sl/ekp/navodila>) in tem poglavjem razpisne dokumentacije.

## Vrste upravičenih stroškov

Upravičeni stroški tega javnega razpisa so:

1. energetska obnova objektov in snovna učinkovitost,
2. stroški informiranja in komuniciranja,
3. stroški storitev zunanjih izvajalcev.

Stroški, navedeni pod zaporedno št. 2 in 3 so lahko upravičeni le v primeru, ko nastanejo tudi stroški pod zaporedno št. 1. Stroški pod zaporednima številkama 1 in 3 so upravičeni le v kolikor nastanejo v oz. na delu objekta, kjer se bo izvajala registrirana dejavnost iz poglavja 6 (v nadaljnjem besedilu: registrirana dejavnost).

## Posebnosti upravičenih stroškov

### Energetska obnova objektov in snovna učinkovitost

Namen in cilj energetske obnove objekta in snovne učinkovitosti mora biti doseganje večje energetske in snovne učinkovitosti ter večja poraba obnovljivih virov energije.

Izdatki za izvedbo ukrepov za doseganje večje energetske in snovne učinkovitosti ter večjo porabo obnovljivih virov energije vključujejo plačila za vse stroške, povezane z izvedbo energetske obnove objektov ter stroške nakupa in vgradnje gradbenih proizvodov, naprav in opreme, ki vplivajo na večjo energijsko in snovno učinkovitost in večji delež obnovljivih virov energije.

Operacija, ki je predmet prijave, mora obsegati enega ali več naslednjih ukrepov:

* celovita energetska obnova stavb,
* obnova posameznih elementov ali celotnega zunanjega ovoja stavb,
* nakup in vgradnja naprav za proizvodnjo toplote iz obnovljivih virov energije,
* nakup in vgradnja naprav za samooskrbo z električno energijo iz obnovljivih virov energije,
* nakup in vgradnja energetsko učinkovitejše razsvetljave,
* zamenjava kurilne naprave z energetsko učinkovitejšo,
* zamenjava sistema ogrevanja in/ali hlajenja z energetsko učinkovitejšim,
* vgradnja sistemov za izkoriščanje odpadne toplote,
* ukrepi za zmanjšanje porabe pitne in sanitarne vode (npr: vgradnja varčnih sanitarnih armatur, namestitev sistema za zbiranje in uporabo deževnice, ….)
* ukrepi za zmanjšanje količin nastalih odpadkov (npr: nakup posod za ločeno zbiranje odpadkov, nakup stiskalnice odpadkov, nakup kompostnika, ….)

Stroški bodo v primeru energetske obnove objektov in izvedbe ukrepov za povečanje snovne učinkovitosti upravičeni, v kolikor se bo objekt uporabljal za namen in v skladu s cilji javnega razpisa, določenimi v operaciji, in bo pri obnovi upoštevana zakonodaja in predpisi s področja graditve objektov in varstva okolja.

V kolikor se ukrepi za večjo energetsko in snovno učinkovitost ter za večjo rabo obnovljivih virov energije objekta izvajajo za celoten objekt, so upravičeni le stroški v sorazmernem delu in sicer za del objekta, kjer se izvaja registrirana dejavnost, oziroma v deležu neto tlorisne površine, ki je namenjena za to dejavnost, glede na neto tlorisno površino celotnega objekta.

Stroški za izvedbo energetske obnove stavbe in za izvedbo ukrepov za povečanje snovne učinkovitosti so upravičeni v kolikor so neposredno povezani z izvedbo ukrepov za večjo energetsko in snovno učinkovitost ter za večjo rabo obnovljivih virov energije.

Stroški za nakup in vgradnjo naprav za samooskrbo z električno energijo iz obnovljivih virov energije so upravičeni, v kolikor so vgrajene naprave skladne z Uredbo o samooskrbi z električno energijo iz obnovljivih virov energije.(Uradni list RS št. 17/19).

Stroški za izvedbo novogradenj ali dozidav objektov ter stroški za vzpostavitev novih turističnih kapacitet v že obstoječem objektu, niso upravičeni stroški.

Davek na dodano vrednost ni upravičen strošek.

Upravičenost posameznega stroška oz. njegova navezava na izvajanje registrirane dejavnosti se dokazuje na podlagi posamezne listine (računa). Na listinah mora biti jasno razvidno, kateri strošek oz. v kolikšnem deležu se nanaša na opravljanje registrirane dejavnosti.

### Stroški informiranja in komuniciranja

Med stroški informiranja in komuniciranja ter operacijo mora obstajati neposredna povezava. Upravičeni so tisti stroški informiranja in komuniciranja, ki se nanašajo na promocijo operacije in vključujejo podatke o izboljšanju energetske in snovne učinkovitosti objekta.

Upravičeni stroški informiranja in komuniciranja so:

* stroški izdelave ali nadgradnje spletnih strani,
* stroški objav,
* stroški oblikovanja, priprave na tisk, tiska in dostave gradiv,
* drugi stroški informiranja in komuniciranja.

Stroški informiranja in komuniciranja se štejejo za upravičene v višini do 3% ocenjenih upravičenih stroškov operacije glede na vlogo. Ostali del se šteje za neupravičene stroške.

Pri informiranju in komuniciranju je potrebno upoštevati Navodila organa upravljanja na področju komuniciranja vsebin evropske kohezijske politike v programskem obdobju 2014–2020, uporabljati znak in znamko »I Feel Slovenia« ter pri oblikovanju grafične podobe slediti Priročniku celostne grafične podobe znamke Slovenije.

(vir: <http://www.ukom.gov.si/si/promocija_slovenije/znamka_slovenije_i_feel_slovenia> ).

Davek na dodano vrednost ni upravičen strošek.

### Stroški storitev zunanjih izvajalcev

Ta vrsta stroškov vsebuje stroške storitev, ki jih izvedejo zunanji izvajalci v okviru operacije in so potrebni za izvedbo operacije, ter povezani s cilji operacije.

Delo zunanjih izvajalcev ne more biti opredeljeno kot pavšalno plačilo v odstotku celotnih stroškov operacije oziroma posameznih dejavnosti.

Upravičeni so stroški, ki se nanašajo na vsebino operacije in jih upravičencu zagotavljajo tretje osebe. Ti stroški so:

* stroški izdelave energetskih izkaznic oz. elaboratov gradbene fizike,
* stroški investicijskega inženiringa
* stroški gradbenega nadzora.

Sklepanje podjemnih in avtorskih pogodb s svojimi zaposlenimi je neupravičen strošek.

Strošek storitve zunanjega izvajalca je neupravičen:

- če je zunanji izvajalec z upravičencem povezana družba po pravilih zakona, ki ureja gospodarske družbe ali

- če je zakoniti zastopnik upravičenca, ali njegov družinski član udeležen kot poslovodja, član poslovodstva ali zakoniti zastopnik zunanjega izvajalca ali

- če je zakoniti zastopnik upravičenca, ali njegov družinski član neposredno ali preko drugih pravnih oseb v več kot petindvajset odstotnem deležu udeležen pri ustanoviteljskih pravicah, upravljanju ali kapitalu zunanjega izvajalca.

Strošek za pripravo vlog na razpis ter strošek za pripravo zahtevkov za sofinanciranje, ni upravičen strošek.

Stroški storitev zunanjih izvajalcev se štejejo za upravičene v višini do 3% ocenjenih upravičenih stroškov operacije glede na vlogo. Ostali del se šteje za neupravičene stroške.

Davek na dodano vrednost ni upravičen strošek.

## Postopek izbora izvajalcev aktivnosti

Upravičenec je dolžan pri nabavah oziroma izbiri izvajalcev aktivnosti upoštevati načelo gospodarnosti, učinkovitosti in uspešnosti, načelo zagotavljanja konkurence med ponudniki, načelo transparentnosti, načelo enakopravne obravnave ponudnikov in načelo sorazmernosti ter določila pogodbe o sofinanciranju.

Zagotavljanje gospodarnosti oziroma dokazovanje tržnih cen upravičenec izkaže na podlagi npr. pridobitve več primerljivih in neodvisnih ponudb, preverjanja cen na spletu, telefonskega poizvedovanja ipd., pri čemer je potrebno izključiti konflikt interesov med ponudniki (tudi med ponudniki in upravičencem) ter sposobnost ponudnika za izvedbo naročila. Postopek mora biti dokumentiran in na voljo morebitnim kasnejšim kontrolam in revizijam.

Poslovanje med podjetji, ki so več kot 25% lastniško povezana ni dovoljeno.

Prav tako je upravičenec dolžan upoštevati Navodila organa upravljanja na področju komuniciranja vsebin kohezijske politike v programskem obdobju 2014-2020 (<http://www.eu-skladi.si/sl/dokumenti/navodila/navodila-za-komuniciranje-vsebin-2014-2020-1-sprememba.pdf>, ki poleg ostalih pogojev podrobneje urejajo označevanje dokumentov in objav, nastalih v postopku izbire izvajalcev.

## Dokazila za uveljavljanje sofinanciranja upravičenih stroškov

Sredstva se bodo upravičencu izplačala na osnovi popolnega in v informacijskem sistemu e-MA pravilno oddanega posameznega zahtevka za izplačilo (v nadaljnjem besedilu: ZZI).

Višina sofinanciranja je določena z višino v ZZI izkazanih upravičenih izdatkov, ki se povrnejo upravičencu v odobrenem deležu sofinanciranja.

Upravičenec dokazuje upravičenost stroškov ob oddaji posameznega ZZI, v skladu z vsakokratno veljavnimi Navodili organa upravljanja o upravičenih stroških za sredstva evropske kohezijske politike v obdobju 2014-2020 in vsakokratnimi veljavnimi Navodili organa upravljanja za izvajanje upravljalnih preverjanj po 125. členu Uredbe št. 1303/2013/EU oziroma po predpisu, ki jo bo nadomestil, in drugimi vsakokratno veljavnimi navodili organa upravljanja (v nadaljnjem besedilu: navodila za upravičence).

Upravičenec mora pridobiti ter predložiti dokumentacijo o izboru zunanjega izvajalca oziroma dobavitelja, ki bo dokazovala gospodarno ravnanje ter tržno ceno (npr. več primerljivih in neodvisnih ponudb, preverjanja cen na spletu, telefonskega poizvedovanja, ipd), dokazilo o naročilu (naročilnica, pogodba, podjemna pogodba, avtorska pogodba, druga podlaga za izstavitev računa…), dokazilo o opravljeni storitvi ali dobavi blaga (npr. poročilo o opravljeni storitvi, dokazilo o izvedeni in prejeti pogodbeni raziskavi…), račun ali eRačun oziroma verodostojno knjigovodsko listino, dokazilo o plačilu, druga ustrezna dokazila.

# OBDOBJE UPRAVIČENOSTI STROŠKOV IN OBDOBJE ZA PORABO SREDSTEV

**8.1 Obdobje upravičenosti stroškov oz. izdatkov upravičenca**

Stroški oz. izdatki upravičenca bodo upravičeni od datuma predložitve vloge za sofinanciranje, razen stroški za izdelavo energetske izkaznice oz. elaborata gradbene fizike, ki so lahko upravičeni od objave javnega razpisa.

Obdobje upravičenosti izdatkov upravičenca se zaključi najkasneje 30. 9. 2022.

Ne glede na prejšnji odstavek se obdobje upravičenosti stroškov posamezne operacije določi v pogodbi o sofinanciranju glede na predvideno dinamiko iz posamezne vloge.

## 8.2 Obdobje za porabo sredstev

S tem javnim razpisom se razpisujejo sredstva v letih od 2020 do 2022.

Za sredstva, ki jih bodo upravičenci želeli črpati v posameznem letu, bodo morali posredovati ZZI najkasneje do vključno 30. 9. tekočega leta.

Obdobje upravičenosti javnih izdatkov se prične 1.1.2020 in se zaključi 31. 12. 2022.

# VIŠINA SREDSTEV

## Okvirna višina sredstev, ki so na razpolago

Obdobje razpoložljivosti sredstev za javni razpis obsega proračunska leta 2020, 2021 in 2022, oziroma traja do porabe sredstev.

Okvirna **skupna višina sredstev**, ki je na razpolago za izvedbo predmetnega javnega razpisa je **21.555.330,41 EUR** v letih 2020, 2021 in 2022.

Kohezijska regija Vzhodna Slovenija

|  |  |  |  |  |
| --- | --- | --- | --- | --- |
| **Proračunska postavka** | **Leto 2020** | **Leto 2021** | **Leto 2022** | **SKUPAJ** |
| 170242 – PN 3.1 – Energetska obnova turističnih kapacitet - 14-20-EU (EUR) | 9.088.731,29 | 6.000.000,00 | 3.000.000,00 | 18.088.731,29 |

Kohezijska regija Zahodna Slovenija

|  |  |  |  |  |
| --- | --- | --- | --- | --- |
| **Proračunska postavka** | **Leto 2020** | **Leto 2021** | **Leto 2022** | **SKUPAJ** |
| 170243 – PN 3.1 – Energetska obnova turističnih kapacitet - 14-20-EU (EUR) | 1.725.000,00 | 1.741.599,12 | 0 | 3.466.599,12 |

Sredstva niso prenosljiva med kohezijskima regijama. Vsa sredstva so namenska sredstva EU in sicer namenska sredstva Evropskega sklada za regionalni razvoj.

Razmerje med sredstvi na postavkah namenskih sredstev EU za kohezijsko politiko in slovenske udeležbe za sofinanciranje operacij je za programsko območje kohezijska regija Vzhodna Slovenija do 75 % : do 25 % in za programsko območje kohezijsko regijo Zahodna Slovenija do 70 % : do 30 %.

Sredstva slovenske udeležbe za sofinanciranje upravičenih stroškov operacije zagotavljajo upravičenci z lastnimi viri.

V okviru javnega razpisa so predvidena tri odpiranja:

|  |  |  |  |
| --- | --- | --- | --- |
| **Odpiranje** | **Okvirna višina razpisanih sredstev - Vzhod** | **Okvirna višina razpisanih sredstev - Zahod** | **SKUPAJ** |
| Prvo odpiranje | 6.362.111,90 | 1.207.500,00 | 7.569.611,90 |
| Drugo odpiranje | 6.926.619,39 | 1.736.619,38 | 8.663.238,77 |
| Tretje odpiranje | 4.800.000,00 | 522.479,74 | 5.322.479,74 |

V primeru, da se spremeni skupna višina razpisanih sredstev tega javnega razpisa, se to objavi v Uradnem listu Republike Slovenije do izdaje sklepov o izboru za posamezno odpiranje.

V primeru, da se spremeni višina razpisanih sredstev za posamezno odpiranje brez spremembe skupne višine razpisanih sredstev tega javnega razpisa, se to objavi zgolj na spletni strani ministrstva, kjer je objavljena celotna razpisna dokumentacija.

Dinamika sofinanciranja operacije bo določena s pogodbo o sofinanciranju med ministrstvom in upravičencem, v odvisnosti od finančnega načrta izvajanja operacije in od razpoložljivosti proračunskih sredstev.

Izplačila ministrstva so odvisna od razpoložljivosti proračunskih sredstev in programa ministrstva za ta namen. V kolikor bi bile ukinjene ali zmanjšane pravice porabe na proračunskih postavkah, lahko ministrstvo prekliče napovedana odpiranja, razveljavi javni razpis in izdane sklepe o izboru, ali skladno s pogodbo o sofinanciranju določi novo pogodbeno vrednost ali dinamiko izplačil. V kolikor se izbrani prijavitelj ne strinja s predlogom ministrstva, se šteje, da odstopa od vloge oziroma od pogodbe o sofinanciranju.

Ministrstvo si pridružuje pravico, da lahko javni razpis kadarkoli do izdaje sklepov o (ne)izboru razveljavi, kar bo objavljeno v Uradnem listu Republike Slovenije.

## Razmerje med sredstvi na postavkah namenskih sredstev EU za kohezijsko politiko in na postavkah slovenske udeležbe za sofinanciranje kohezijske politike

Razmerje med sredstvi na postavkah namenskih sredstev EU za kohezijsko politiko in slovenske udeležbe za sofinanciranje operacij je za programsko območje kohezijska regija Vzhodna Slovenija do 75 % : do 25 % in za programsko območje kohezijsko regijo Zahodna Slovenija do 70 % : do 30 %.

Sredstva slovenske udeležbe za sofinanciranje upravičenih stroškov operacije zagotavljajo upravičenci z lastnimi viri.

## Skladnost s pravili državnih pomoči

Sredstva po tem javnem razpisu se bodo dodeljevala na podlagi sheme de minimis pomoči »Program izvajanja finančnih spodbud MGRT – de minimis«, Ukrep 3.1 – naložbe v MSP (št. priglasitve: M001-2399245-2015/I, datum potrditve sheme: 9. 5. 2016) in njenih sprememb (v nadaljnjem besedilu: shema državnih pomoči de minimis).

Skupni znesek pomoči, dodeljen enotnemu podjetju, na podlagi pravila de minimis ne sme presegati največje intenzivnosti pomoči ali zneska državne pomoči, kot določa shema državnih pomoči de minimis, kar pomeni 200.000,00 EUR v obdobju zadnjih treh let, ne glede na obliko in namen pomoči. V primeru razdelitev, združitev ali pripojitev podjetij, se upoštevajo določbe osmega in devetega odstavka 3. člena Uredbe 1407/2013/EU. Dejanska višina pomoči, ki jo z nepovratnimi sredstvi dodeli ministrstvo, bo izračunana na dan dodelitve pravice do nepovratnih sredstev.

Pri kumulaciji pomoči po pravilu de minimis je potrebno upoštevati, da se pomoč, dodeljena v skladu z Uredbo 1407/2013/EU, lahko kumulira s pomočjo po pravilu de minimis, dodeljeno v skladu z drugimi uredbami de minimis do ustrezne zgornje meje.

# POGOJI ZA UGOTAVLJANJE UPRAVIČENOSTI

## 10.1. Splošni osnovni pogoji, ki jih mora izpolnjevati prijavitelj so:

1. Prijavitelj je MSP, ki se kot pravna ali fizična oseba ukvarja z gospodarsko dejavnostjo in je organiziran kot gospodarska družba, samostojni podjetnik posameznik ali zadruga z omejeno odgovornostjo.
2. Prijavitelj ima na upravičenem območju sedež, podružnico ali poslovno enoto, ki mora biti ustanovljena najmanj 12 mesecev pred oddajo vloge na javni razpis.
3. Prijavitelj nima neporavnanih zapadlih finančnih obveznosti do ministrstva in izvajalskih institucij ministrstva (Slovenski podjetniški sklad, Javna agencija Republike Slovenije za spodbujanje podjetništva, internacionalizacije, tujih investicij in tehnologije, Slovenski regionalno razvojni sklad) v višini 50 eurov ali več na dan oddaje vloge iz naslova pogodb o sofinanciranju iz nepovratnih javnih sredstev, pri čemer ni pogoj, da bi bile le-te že ugotovljene s pravnomočnim izvršilnim naslovom.
4. Prijavitelj nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ v višini 50 eurov ali več ob oddaji vloge; šteje se, da prijavitelj, ki je gospodarski subjekt, ne izpolnjuje obveznosti tudi, če nima predloženih vseh obračunov davčnih odtegljajev za dohodke iz delovnega razmerja za obdobje zadnjega leta do dne oddaje vloge.
5. Med prijaviteljem in ministrstvom oz. izvajalskimi institucijami ministrstva niso bile pri že sklenjenih pogodbah o sofinanciranju iz naslova nepovratnih javnih sredstev ugotovljene hujše nepravilnosti pri porabi javnih sredstev in izpolnjevanju ključnih pogodbenih obveznosti, zaradi česar je ministrstvo oz. izvajalska institucija odstopila od pogodbe o sofinanciranju, od odstopa od pogodbe pa še niso pretekla 3 leta. Pri povratnih sredstvih pa med prijaviteljem in ministrstvom oz. Izvajalskimi institucijami ministrstva pri že sklenjenih pogodbah ne sme priti do hujših kršitev pogodbenih obveznosti iz naslova pogodbe o poravnavi dolga.
6. Prijavitelj ni v postopku zaradi insolventnosti ali prisilnega prenehanja, z njegovimi posli iz drugih razlogov ne upravlja sodišče, ni opustil poslovne dejavnosti in na dan oddaje vloge ni bil v stanju insolventnosti, v skladu z določbami Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo, 10/15 – popr., 27/16, 31/16 – odl. US, 38/16 – odl. US, 63/16 – ZD-C in 54/18 – odl. US).
7. Prijavitelj ne prejema ali ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) in ni podjetje v težavah skladno z 18. točko 2. člena Uredbe 651/2014/EU.
8. Glede prijavitelja ni podana prepoved poslovanja v razmerju do ministrstva v obsegu, kot izhaja iz 35. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo).
9. Prijavitelj, skladno z Uredbo 1407/2013/EU, ne sme imeti registrirane glavne dejavnosti in tudi vsebina sofinancirane operacije se ne sme nanašati na sledeče izključene sektorje:

* sektor ribištva in akvakulture, kakor ju zajemaUredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L št. 354 z dne 28. 12. 2013, str. 1), zadnjič spremenjena z Uredbo (EU) 2015/812 Evropskega parlamenta in Sveta z dne 20. maja 2015 o spremembi uredb Sveta (ES) št. 850/98, (ES) št. 2187/2005, (ES) št. 1967/2006, (ES) št. 1098/2007, (ES) št. 254/2002, (ES) št. 2347/2002 in (ES) št. 1224/2009 ter uredb (EU) št. 1379/2013 in (EU) št. 1380/2013 Evropskega parlamenta in Sveta glede obveznosti iztovarjanja ter razveljavitvi Uredbe Sveta (ES) št. 1434/98 (UL L št. 133 z dne 29. 5. 2015, str. 1);
* primarne proizvodnje kmetijskih proizvodov;
* sektor predelave in trženja kmetijskih proizvodov.

1. Dejanski lastnik oz. lastniki podjetja oz. samostojni podjetnik ni(so) vpleten(i) v postopke pranja denarja in financiranja terorizma v skladu z Zakonom o preprečevanju pranja denarja in financiranja terorizma (Uradni list RS, št. 68/16).
2. Prijavitelj ni v postopku vračanja neupravičeno prejete državne pomoči, na osnovi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom Skupnosti.
3. Prijavitelj za iste že povrnjene upravičene stroške in aktivnosti, ki so predmet sofinanciranja v tem razpisu, ni in ne bo pridobil sredstev iz drugih javnih virov (sredstev evropskega, državnega ali lokalnega proračuna.

## 10.2. Posebni pogoji, ki jih mora izpolnjevati prijavitelj so:

1. Prijavitelj je registriran za eno od dejavnosti po Standardni klasifikaciji dejavnosti (SKD 2008): 55.100 (dejavnost hotelov in podobnih nastanitvenih obratov), 55.201 (počitniški domovi in letovišča), 55.203 (oddajanje zasebnih sob gostom), 55.204 (planinski domovi in mladinska prenočišča) in 56.101 (restavracije in gostilne).
2. Dejavnost, določena v poglavju 6, se v objektu, ki je predmet investicije dejansko izvaja najmanj 12 mesecev pred oddajo vloge na javni razpis.
3. V kolikor je podjetje registrirano za več dejavnosti, pri čemer je podjetje registrirano tudi za dejavnosti, ki so navedene v poglavju 6, mora prijavitelj jasno prikazati, da se sofinancirana operacija oz. stroški sofinancirane operacije nanašajo samo na te navedene dejavnosti.
4. Zemljišče ali stavba, na kateri se bodo izvajali ukrepi za doseganje večje energetske in snovne učinkovitosti in za povečanje rabe obnovljivih virov energije, ki so predmet vloge, mora biti ob oddaji vloge v lasti prijavitelja. Če zemljišče ali stavba ni v lasti prijavitelja, mora prijavitelj ob vlogi priložiti pogodbo o najemu, pogodbo o ustanovitvi stavbne pravice, koncesijsko pogodbo, sklenjeno med prijaviteljem in lastnikom zemljišča ali služnostno pravico za gradnjo, s trajanjem še najmanj 3 leta po zaključku operacije. Iz navedenih pogodb mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije.
5. Prijavitelj mora pri izvedbi ukrepov upoštevati zakonodajo in predpise s področja graditve objektov in varstva okolja.

## Pogoji, ki jih mora izpolnjevati operacija so:

1. Načrtovana operacija mora obsegati izvedbo ukrepov za povečanje snovne in energetske učinkovitosti ter rabe obnovljivih virov energije v turističnih kapacitetah[[2]](#footnote-3), ki so na upravičenem območju.
2. Upravičene turistične kapacitete so nastanitveni obrati, ki so evidentirani v AJPES-ovem Registru nastanitvenih obratov ter restavracije in gostilne, urejene v skladu s 27. in 28. členom Pravilnika o minimalnih tehničnih pogojih in obsegu storitev za opravljanje gostinske dejavnosti (Uradni list RS, št. 21/14 in 35/17), ki imajo uporabno dovoljenje za restavracijo oz. gostilno.
3. Operacija mora biti skladna z namenom, ciljem in predmetom javnega razpisa.
4. Operacija mora imeti vnaprej določen začetek in konec izvajanja. Operacija se ne sme začeti pred 1.1.2019. Operacija mora biti zaključena najkasneje v roku 2 let od podpisa pogodbe oz. najkasneje do 30. 9. 2022. Operacije, ki so se pričele izvajati pred objavo razpisa in bodo aktivnosti na operaciji na dan izdaje sklepa o izboru operacije že zaključene, niso upravičene do sofinanciranja.
5. Načrtovana vrednost operacije mora znašati najmanj 50.000,00 EUR vključno z davkom na dodano vrednost, Višina sofinanciranja operacije lahko znaša maksimalno 200.000,00 EUR, kolikor znaša največja intenzivnost državne pomoči, ki je določena s shemo državne pomoči de minimis, ob upoštevanju pogojev glede dodeljevanja pomoči enotnemu podjetju.
6. Posamezna operacija mora predstavljati ekonomsko nedeljivo celoto aktivnosti, ki izpolnjuje natančno določeno (tehnično-tehnološko) funkcijo in ima jasno opredeljene cilje.
7. Iz predložene finančne konstrukcije v okviru operacije mora biti razvidno, da so v celoti zagotovljena sredstva za zaprtje finančne konstrukcije. Pri tem se poleg lastnih sredstev (lastna in krediti) upoštevajo tudi pričakovana sredstva iz naslova tega javnega razpisa.
8. Za objekt, ki je predmet investicije, mora biti predložena Energetska izkaznica stavbe ali Elaborat gradbene fizike za področje učinkovite rabe energije v stavbah, iz katere je razvidna stopnja energetske učinkovitosti stavbe ter delež obnovljivih virov energije pred izvedeno operacijo in po izvedeni operaciji, z upoštevanjem načrtovanih ukrepov.
9. Prijavitelj lahko kandidira na razpis z eno vlogo, z enim projektom / operacijo. Med povezanimi podjetji lahko kandidira na razpis le eno podjetje, v nasprotnem primeru bodo vloge vseh prijaviteljev – med seboj povezanih podjetij, zavržene. Za povezane družbe se štejejo tudi podjetja, ki so povezana prek lastniških deležev fizičnih oseb, njihovih sorodnikov do vključno drugega kolena ali njihovih zakonskih oz. izven zakonskih partnerjev. Za opredelitev povezanega podjetja se upoštevajo določila iz člena 3 Priloge 1 Uredbe 651/2014/EU.

## Dokazila in način preverjanja pogojev

V javnem razpisu navedeni pogoji morajo biti izpolnjeni in so predmet preverjanja.

|  |  |  |
| --- | --- | --- |
|  | **POGOJ** | **DOKAZILO IN NAČIN PREVERJANJA** |
| **Splošni osnovni pogoji, ki jih mora izpolnjevati prijavitelj** | | |
| 1 | Prijavitelj je MSP, ki se kot pravna ali fizična oseba ukvarja z gospodarsko dejavnostjo in je organiziran kot gospodarska družba, samostojni podjetnik posameznik ali zadruga z omejeno odgovornostjo. | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 2 | Prijavitelj ima na upravičenem območju sedež, podružnico ali poslovno enoto, ki mora biti ustanovljena najmanj 12 mesecev pred oddajo vloge na javni razpis. | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 3 | Prijavitelj nima neporavnanih zapadlih finančnih obveznosti do ministrstva in izvajalskih institucij ministrstva (Slovenski podjetniški sklad, Javna agencija Republike Slovenije za spodbujanje podjetništva, internacionalizacije, tujih investicij in tehnologije, Slovenski regionalno razvojni sklad) v višini 50 eurov ali več na dan oddaje vloge iz naslova pogodb o sofinanciranju iz nepovratnih javnih sredstev, pri čemer ni pogoj, da bi bile le-te že ugotovljene s pravnomočnim izvršilnim naslovom. | Posebna dokazila s strani prijavitelja niso potrebna.  Izpolnjevanje pogoja preveri ministrstvo v lastnih evidencah in z zaprosilom pri izvajalskih institucijah ministrstva. |
| 4 | Prijavitelj nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ v višini 50 eurov ali več ob oddaji vloge; šteje se, da prijavitelj, ki je gospodarski subjekt, ne izpolnjuje obveznosti tudi, če nima predloženih vseh obračunov davčnih odtegljajev za dohodke iz delovnega razmerja za obdobje zadnjega leta do dne oddaje vloge. | Prijavitelj predloži Potrdilo Finančne uprave RS o plačanih davkih in prispevkih. |
| 5 | Med prijaviteljem in ministrstvom oz. izvajalskimi institucijami ministrstva niso bile pri že sklenjenih pogodbah o sofinanciranju iz naslova nepovratnih javnih sredstev ugotovljene hujše nepravilnosti pri porabi javnih sredstev in izpolnjevanju ključnih pogodbenih obveznosti, zaradi česar je ministrstvo oz. izvajalska institucija odstopila od pogodbe o sofinanciranju, od odstopa od pogodbe pa še niso pretekla 3 leta. Pri povratnih sredstvih pa med prijaviteljem in ministrstvom oz. Izvajalskimi institucijami ministrstva pri že sklenjenih pogodbah ne sme priti do hujših kršitev pogodbenih obveznosti iz naslova pogodbe o poravnavi dolga. | Posebna dokazila s strani prijavitelja niso potrebna.  Izpolnjevanje pogoja preveri ministrstvo v lastnih evidencah in z zaprosilom pri izvajalskih institucijah. |
| 6 | Prijavitelj ni v postopku zaradi insolventnosti ali prisilnega prenehanja, z njegovimi posli iz drugih razlogov ne upravlja sodišče, ni opustil poslovne dejavnosti in na dan oddaje vloge ni bil v stanju insolventnosti, v skladu z določbami Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo, 10/15 – popr., 27/16, 31/16 – odl. US, 38/16 – odl. US, 63/16 – ZD-C in 54/18 – odl. US). | Izpolnjevanje pogoja preveri ministrstvo na podlagi javno dostopnih evidenc. |
| 7 | Prijavitelj ne prejema ali ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) in ni podjetje v težavah skladno z 18. točko 2. člena Uredbe 651/2014/EU. | Izpolnjevanje tega pogoja se ugotavlja iz podatkov v vlogi in na podlagi izjave prijavitelja. |
| 8 | Glede prijavitelja ni podana prepoved poslovanja v razmerju do ministrstva v obsegu, kot izhaja iz 35. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo). | Posebna dokazila s strani prijavitelja niso potrebna. Izpolnjevanje pogoja preveri ministrstvo na spletni strani: http://erar.si/omejitve. |
| 9 | Prijavitelj, skladno z Uredbo 1407/2013/EU, ne sme imeti registrirane glavne dejavnosti in tudi vsebina sofinancirane operacije se ne sme nanašati na sledeče izključene sektorje:   * sektor ribištva in akvakulture, kakor ju zajema Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L št. 354 z dne 28. 12. 2013, str. 1), zadnjič spremenjena z Uredbo (EU) 2015/812 Evropskega parlamenta in Sveta z dne 20. maja 2015 o spremembi uredb Sveta (ES) št. 850/98, (ES) št. 2187/2005, (ES) št. 1967/2006, (ES) št. 1098/2007, (ES) št. 254/2002, (ES) št. 2347/2002 in (ES) št. 1224/2009 ter uredb (EU) št. 1379/2013 in (EU) št. 1380/2013 Evropskega parlamenta in Sveta glede obveznosti iztovarjanja ter razveljavitvi Uredbe Sveta (ES) št. 1434/98 (UL L št. 133 z dne 29. 5. 2015, str. 1); * primarne proizvodnje kmetijskih proizvodov; * sektor predelave in trženja kmetijskih proizvodov. | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 10 | Dejanski lastnik oz. lastniki podjetja oz. samostojni podjetnik ni(so) vpleten(i) v postopke pranja denarja in financiranja terorizma v skladu z Zakonom o preprečevanju pranja denarja in financiranja terorizma (Uradni list RS, št. 68/16). | Izpolnjevanje tega pogoja se ugotavlja na podlagi izjave prijavitelja. |
| 11 | Prijavitelj ni v postopku vračanja neupravičeno prejete državne pomoči, na osnovi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom Skupnosti. | Izpolnjevanje tega pogoja preveri ministrstvo iz javno dostopnih evidenc. |
| 12 | Prijavitelj za iste že povrnjene upravičene stroške in aktivnosti, ki so predmet sofinanciranja v tem razpisu, ni in ne bo pridobil sredstev iz drugih javnih virov (sredstev evropskega, državnega ali lokalnega proračuna. | Izpolnjevanje tega pogoja se ugotavlja na podlagi izjave prijavitelja. |
| **Posebni pogoji, ki jih mora izpolnjevati prijavitelj** | | |
| 1 | Prijavitelj je registriran za eno od dejavnosti po Standardni klasifikaciji dejavnosti (SKD 2008): 55.100 (dejavnost hotelov in podobnih nastanitvenih obratov), 55.201 (počitniški domovi in letovišča), 55.203 (oddajanje zasebnih sob gostom), 55.204 (planinski domovi in mladinska prenočišča) in 56.101 (restavracije in gostilne). | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 2 | Dejavnost, določena v poglavju 6, se v objektu, ki je predmet investicije dejansko izvaja najmanj 12 mesecev pred oddajo vloge na javni razpis. | Izpolnjevanje tega pogoja se izkazuje s potrdili o plačilu turistične takse, ali z dokazili o poslovanju podjetja z razčlenjenimi prihodki po dejavnostih. |
| 3 | V kolikor je podjetje registrirano za več dejavnosti, pri čemer je podjetje registrirano tudi za dejavnosti, ki so navedene v poglavju 6, mora prijavitelj jasno prikazati, da se sofinancirana operacija oz. stroški sofinancirane operacije nanašajo samo na te navedene dejavnosti. | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 4 | Zemljišče ali stavba, na kateri se bodo izvajali ukrepi za doseganje večje energetske in snovne učinkovitosti in za povečanje rabe obnovljivih virov energije, ki so predmet vloge, mora biti ob oddaji vloge v lasti prijavitelja. Če zemljišče ali stavba ni v lasti prijavitelja, mora prijavitelj ob vlogi priložiti pogodbo o najemu, pogodbo o ustanovitvi stavbne pravice, koncesijsko pogodbo, sklenjeno med prijaviteljem in lastnikom zemljišča ali služnostno pravico za gradnjo, s trajanjem še najmanj 3 leta po zaključku operacije. Iz navedenih pogodb mora biti razvidno, da ima prijavitelj pravico izvesti načrtovane posege s trajanjem še 3 leta po zaključku operacije. | Lastništva zemljišč in objektov se v primeru priloženega pravnomočnega gradbenega dovoljenja ne dokazuje posebej.  Lastništvo zemljišč in objektov se v primeru, da gradbeno dovoljenje ni potrebno, dokazuje z izpisom iz zemljiške knjige. |
| 5 | Prijavitelj mora pri izvedbi ukrepov upoštevati zakonodajo in predpise s področja graditve objektov in varstva okolja. | Izpolnjevanje tega pogoja se preverja na podlagi ob vlogi predložene kopije ustreznega pravnomočnega dovoljenja za poseg v prostor za celotno investicijo, pri čemer se mora dovoljenje glasiti na prijavitelja. |
| **Pogoji, ki jih mora izpolnjevati operacija** | | |
| 1 | Načrtovana operacija mora obsegati izvedbo ukrepov za povečanje snovne in energetske učinkovitosti ter rabe obnovljivih virov energije v turističnih kapacitetah, ki so na upravičenem območju. | Izpolnjevanje tega pogoja se ugotavlja iz podatkov v vlogi in iz javno dostopnih evidenc. |
| 2 | Upravičene turistične kapacitete so nastanitveni obrati, ki so evidentirani v AJPES-ovem Registru nastanitvenih obratov ter restavracije in gostilne, urejene v skladu s 27. in 28. členom Pravilnika o minimalnih tehničnih pogojih in obsegu storitev za opravljanje gostinske dejavnosti (Uradni list RS, št. 21/14 in 35/17), ki imajo uporabno dovoljenje za restavracijo oz. gostilno. | Izpolnjevanje tega pogoja se preverja v AJPES-ovem Registru nastanitvenih kapacitet oz. na podlagi vlogi priloženega uporabnega dovoljenja za restavracijo oz. gostilno. |
| 3 | Operacija mora biti skladna z namenom, ciljem in predmetom javnega razpisa. | Izpolnjevanje tega pogoja se ugotavlja na podlagi podatkov v vlogi. |
| 4 | Operacija mora imeti vnaprej določen začetek in konec izvajanja. Operacija se ne sme začeti pred 1.1.2019. Operacija mora biti zaključena najkasneje v roku 2 let od podpisa pogodbe oz. najkasneje do 30. 9. 2022. Operacije, ki so se pričele izvajati pred objavo razpisa in bodo aktivnosti na operaciji na dan izdaje sklepa o izboru operacije že zaključene, niso upravičene do sofinanciranja. | Izpolnjevanje tega pogoja se ugotavlja na podlagi dokumentov in podatkov iz vloge ter z morebitno izvedbo kontrole na terenu. |
| 5 | Načrtovana vrednost operacije mora znašati najmanj 50.000,00 EUR vključno z davkom na dodano vrednost, Višina sofinanciranja operacije lahko znaša maksimalno 200.000,00 EUR, kolikor znaša največja intenzivnost državne pomoči, ki je določena s shemo državne pomoči de minimis, ob upoštevanju pogojev glede dodeljevanja pomoči enotnemu podjetju.. | Izpolnjevanje tega pogoja se ugotavlja iz podatkov v vlogi. |
| 6 | Posamezna operacija mora predstavljati ekonomsko nedeljivo celoto aktivnosti, ki izpolnjuje natančno določeno (tehnično-tehnološko) funkcijo in ima jasno opredeljene cilje. | Izpolnjevanje tega pogoja se ugotavlja iz podatkov v vlogi ter z morebitno izvedbo kontrole na terenu. |
| 7 | Iz predložene finančne konstrukcije v okviru operacije mora biti razvidno, da so v celoti zagotovljena sredstva za zaprtje finančne konstrukcije. Pri tem se poleg lastnih sredstev (lastna in krediti) upoštevajo tudi pričakovana sredstva iz naslova tega javnega razpisa. | Izpolnjevanje tega pogoja se ugotavlja iz podatkov v vlogi. |
| 8 | Za objekt, ki je predmet investicije, mora biti predložena Energetska izkaznica stavbe ali Elaborat gradbene fizike za področje učinkovite rabe energije v stavbah, iz katere je razvidna stopnja energetske učinkovitosti stavbe ter delež obnovljivih virov energije pred izvedeno operacijo in po izvedeni operaciji, z upoštevanjem načrtovanih ukrepov. | Izpolnjevanje tega pogoja se ugotavlja na podlagi priloženega elaborata: Energetska izkaznica stavbe ali Elaborat gradbene fizike za področje učinkovite rabe energije v stavbah. |
| 9 | Prijavitelj lahko kandidira na razpis z eno vlogo, z enim projektom / operacijo. Med povezanimi podjetji lahko kandidira na razpis le eno podjetje, v nasprotnem primeru bodo vloge vseh prijaviteljev – med seboj povezanih podjetij, zavržene. Za povezane družbe se štejejo tudi podjetja, ki so povezana prek lastniških deležev fizičnih oseb, njihovih sorodnikov do vključno drugega kolena ali njihovih zakonskih oz. izven zakonskih partnerjev. Za opredelitev povezanega podjetja se upoštevajo določila iz člena 3 Priloge 1 Uredbe 651/2014/EU. | Izpolnjevanje tega pogoja se ugotavlja iz podatkov in dokumentov iz vloge ter iz javno dostopnih evidenc. |

Glede izpolnjevanja razpisnih pogojev prijavitelj podpiše izjavo, ki je sestavni del razpisne dokumentacije, s katero pod kazensko in materialno pravno odgovornostjo potrdi izpolnjevanje in sprejemanje razpisnih pogojev za kandidiranje na tem javnem razpisu.

V primeru dvoma glede izpolnjevanja pogojev, lahko ministrstvo zahteva dodatna pojasnila ali dokazila.

# DOSEGANJE CILJEV OZ. KAZALNIKOV OPERACIJE

Na operacijah se bo spremljalo doseganje kazalnikov učinka in rezultata. Kazalnik učinka je dosežen ob zaključku operacije. Kazalniki rezultata morajo biti izpolnjeni najkasneje v enem letu (kazalnik a) oz. v dveh letih (kazalniki b, c, d) po zaključku operacije. Doseganje kazalnikov rezultata se bo spremljalo enkrat letno s poročanjem v informacijski sistem v skladu z Navodili organa upravljanja za načrtovanje, odločanje o podpori, spremljanje, poročanje in vrednotenje izvajanja evropske kohezijske politike v programskem obdobju 2014-2020. K doseganju kazalnikov bo ministrstvo upravičence zavezalo v sklenjeni pogodbi o sofinanciranju. Podrobnejša navodila za poročanje kazalnikov so navedena v Navodilih za upravičence in bodo objavljena na spletni strani MGRT.

Kazalnika učinka po tem javnem razpisu sta:

1. število podjetij, ki prejmejo nepovratna sredstva,
2. število podjetij, ki so uvedla ukrepe za učinkovito ravnanje z viri (povečanje energetske in snovne učinkovitosti).

Kazalniki rezultata po tem javnem razpisu so:

1. število objektov, ki so pridobili mednarodno uveljavljeni okoljski certifikat ali znak kakovosti za turistične kapacitete,
2. manjša raba energije za objekt,
3. učinkovitejša raba vode v objektu,
4. učinkovitejše ravnanje z odpadki v objektu.

Nedoseganje kazalnikov rezultata je razlog za vračilo sredstev. V kolikor posamezni kazalnik ni dosežen v celoti, se zahteva vračilo prejetih sredstev glede na odstotek nedoseganja posameznega kazalnika in glede na število nedoseženih kazalnikov v primerjavi z vsemi kazalniki.

Kazalnik učinka »število podjetij, ki prejmejo nepovratna sredstva« predstavlja število podjetij, ki so pridobila sredstva po tem javnem razpisu in je za eno vlogo enak 1.

Kazalnik učinka »število podjetij, ki so uvedla ukrepe za učinkovito ravnanje z viri« predstavlja število podjetij, ki so v skladu s tem javnim razpisom izvedla ukrepe za povečanje snovne in energetske učinkovitosti in večjo rabo obnovljivih virov energije in je za eno vlogo enak 1.

Kazalnik rezultata »število objektov, ki so pridobili mednarodno uveljavljen okoljski certifikat za turistične kapacitete (npr. Znak za okolje EU (EU Ecolabel), Bio Hotels, Green Globe, Green Key, Travelife, EMAS ali Ecocamping, Zero Waste Slovenija) predstavlja število podjetij, ki so v dveh letih po zaključku operacije pridobila enega ali več od navedenih certifikatov in je za eno vlogo enak 1, v kolikor podjetje tak certifikat pridobi.

Kazalnik rezultata »manjša raba energije za objekt« se za energetsko obnovljen objekt izkazuje s podatkom o zmanjšanju računske rabe letne energije za ogrevanje stavbe, preračunane na enoto kondicionirane površine stavbe (Qh), ki se pridobi iz Energetske izkaznice stavbe ali iz Elaborata gradbene fizike za področje učinkovite rabe energije v stavbah.

Delež se izračuna po naslednji formuli: (računska raba letne energije za ogrevanje stavbe pred izvedeno operacijo – računska raba letne energije za ogrevanje stavbe po izvedeni operaciji) / (računska raba letne energije za ogrevanje stavbe pred izvedeno operacijo) x 100

MRE = RRLE pred IO – RRLE po IO x 100

RRLE pred IO[[3]](#footnote-4)

Kazalnik rezultata »učinkovitejša raba vode v objektu« se izkazuje s podatkom o letni porabi sanitarne in pitne vode za objekt pred operacijo in po izvedeni operaciji preračunano na doseženi prihodek podjetja iz gostinske dejavnosti, to je dejavnosti priprave in strežbe jedi in pijač in/ali nastanitev gostov skladno z Zakonom o gostinstvu (Uradni list RS, št. 93/07 – uradno prečiščeno besedilo, 26/14 – ZKme-1B in 52/16) (v nadaljevanju: gostinska dejavnost) pred operacijo in po izvedeni operaciji.

Delež se izračuna po naslednji formuli: (poraba pitne in sanitarne vode v letu pred operacijo/doseženi prihodek iz gostinske dejavnosti v letu pred operacijo) – (načrtovana poraba pitne in sanitarne vode v letu po operaciji/načrtovani prihodek podjetja iz gostinske dejavnosti v letu po operaciji) / (poraba pitne in sanitarne vode v letu pred operacijo/ doseženi prihodek iz gostinske dejavnosti v letu pred operacijo) x 100

MRV = (PSV predIO/PGD pred IO) – (PSV poIO /PGD poIO ) x 100

(PSV pred IO/PGD pred IO)

Kazalnik rezultata »učinkovitejše ravnanje z odpadki« se izkazuje s podatkom o količini letnega odvoza komunalnih odpadkov za objekt pred operacijo in po izvedeni operaciji preračunano na doseženi prihodek podjetja iz gostinske dejavnosti pred operacijo in po izvedeni operaciji.

Delež se izračuna po naslednji formuli: (količina nastalih odpadkov v letu pred operacijo/doseženi prihodek iz gostinske dejavnosti v letu pred operacijo) – (načrtovana količina nastalih odpadkov v letu po operaciji/načrtovani prihodek podjetja iz gostinske dejavnosti v letu po operaciji) / (količina nastalih odpadkov v letu pred operacijo/ doseženi prihodek iz gostinske dejavnosti v letu pred operacijo) x 100

MRO = (KO predIO/PGD pred IO) – (KO poIO /PGD poIO ) x 100

(KO pred IO/PGD pred IO)

# NAVODILA ZA PRIPRAVO VLOGE

Prijavitelj vlogo na javni razpis pripravi tako, da se registrira na spletnem naslovu https://drr-razpisi.si/Turizem in izpolni vsa polja v spletni aplikaciji. V spletno aplikacijo mora vnesti tudi skenirane izpolnjene, podpisane in žigosane obrazce, ki so sestavni del vloge. Datum oddaje vloge v spletni aplikaciji se šteje za datum oddaje vloge. Vloga se lahko za isto operacijo odda le enkrat. Po oddaji vloge popravki niso možni.

Vloga in vsi njeni sestavni deli morajo biti izpolnjeni v slovenskem jeziku. Vsi zneski v vlogi morajo biti navedeni v eurih (EUR) na dve decimalni mesti.

## Popolna vloga

Vloga je popolna, ko so vsa polja v spletni aplikaciji izpolnjena in priložene vse izpolnjene, podpisane in žigosane priloge (skeni): Obrazec 2: Izjava prijavitelja, Obrazec 3: Vzorec pogodbe o sofinanciranju**,** Obrazec 4: Izjava prijavitelja o izpolnjevanju in sprejemanju razpisnih pogojev ter o resničnosti in točnosti podatkov,Obrazec 5: Izjava o povezanih/partnerskih podjetjih.

## Pogoji dopolnjevanja dokumentacije

Dopolnjevanje vlog je namenjeno zagotovitvi morebitnih manjkajočih dokumentov in obrazcev, ki bodo izkazovali izpolnjevanje pogojev.

# ROKI ZA ODDAJO VLOG

Za razpis so predvideni trije roki za oddajo vlog:

* Rok za oddajo vlog, z začetkom sofinanciranja v letu 2020 je do 20. 1. 2020,
* Rok za oddajo vlog, z začetkom sofinanciranja v letu 2021 je od 1. 9. 2020 do 31. 11. 2020,
* Rok za oddajo vlog, z začetkom sofinanciranja v letu 2022 je od 1. 9. 2021 do 31. 11. 2021.

# ODPIRANJE IN PREGLED VLOG

Vloge bo z vidika pravočasnosti, formalne ter vsebinske popolnosti in ustreznosti preverila, zatem pa formalno in vsebinsko ustrezne vloge ocenila, strokovna komisija za izvedbo Javnega razpisa: Podpora mikro, malim in srednje velikim podjetjem s področja turizma za povečanje snovne in energetske učinkovitosti v letih 2019, 2020, 2021 in 2022, imenovana s sklepom ministra (v nadaljnjem besedilu: strokovna komisija).

Odpiranje pravočasno prispelih vlog bo izvedeno v prostorih ministrstva najkasneje v 8 delovnih dneh po datumu za oddajo vlog in ne bo javno.

Formalna popolnost vloge pomeni, da je vlogi priložena vsa dokumentacija spletne vloge. Vsebinska popolnost in ustreznost vloge pomeni, da je vloga skladna s pogoji javnega razpisa in razpisne dokumentacije. Pogoji morajo biti izpolnjeni na dan oddaje vloge. Pogoji so predmet preverjanja pred začetkom ocenjevanja. V primeru, da katerikoli od pogojev ni izpolnjen, se izpolnjevanje ostalih kriterijev ne bo preverjalo, vloga pa bo zavrnjena. V primeru, da ministrstvo ugotovi, da prijavitelj navaja napačne podatke, se vloga zavrne.

Prijavitelji formalno nepopolnih vlog in vsebinsko nepopolnih in neustreznih vlog bodo v osmih (8) delovnih dneh po pregledu s pozivom pozvani k dopolnitvi vloge oziroma k pojasnitvi vloge in/ali uskladitvi vloge oziroma dokumentacije operacije. Prijavitelji bodo morali dopolniti, pojasniti oz. uskladiti vlogo v roku, ki ga bo določila strokovna komisija, vendar najkasneje v osmih (8) dneh od prejema poziva k dopolnitvi. Vloga se dopolnjuje v skladu s pozivom za dopolnitev tako, da je v svoji končni obliki celovita in v vseh sestavinah usklajena. Nepopolna vloga, ki je prijavitelj v roku ne bo dopolnil, oziroma, če je ne bo dopolnil v skladu s pozivom k dopolnitvi, bo s sklepom zavržena.

Prijavitelj v dopolnitvi ne sme spreminjati višine zaprošenih sredstev tistega dela vloge, ki se veže na tehnične specifikacije predmeta vloge ali tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev. Prijavitelj sme ob pisnem soglasju ministrstva popraviti očitne računske napake, ki jih ministrstvo odkrije pri pregledu in ocenjevanju vlog.

V primeru, da prijavitelj vsebinskih pojasnitev ne posreduje v postavljenem roku, jih strokovna komisija pri presoji vloge ne bo upoštevala in bo vlogo presojala glede na navedbe v vlogi brez pojasnitev oz. uskladitev.

# OCENJEVANJE VLOG

Vloge, ki bodo formalno in vsebinsko popolne, bo ocenila strokovna komisija. Ocenjevalni postopek bo temeljil na metodologiji in merilih za ocenjevanje / točkovanje vlog (poglavje 16).

Vsako vlogo, ki bo izpolnjevala vse pogoje za kandidiranje, bosta ocenila dva neodvisna ocenjevalca. Končna ocena vloge je aritmetična sredina ocene dveh ocenjevalcev. V primeru razhajanja posameznih ocen za več kot 15 odstotkov, bo vlogo ocenil še tretji ocenjevalec. Končna ocena se bo oblikovala na osnovi povprečja vseh treh ocen. Končne ocene bo potrdila strokovna komisija.

Prag števila točk, nad katerim bo odobreno sofinanciranje, je 50 točk pridobljenih pri ocenjevanju, brez upoštevanja merila »Regionalni kriterij«.

Vloge, ki dosežejo prag za sofinanciranje, se razdelijo v dve ločeni tabeli, glede na kohezijsko regijo za vsak rok posebej. Sredstva se vlogam, ki so dosegle prag, dodeljujejo po vrsti od najvišje ocenjene dalje. Dodeljevanje se izvaja ločeno za vsako od kohezijskih regij, do porabe sredstev, namenjenih posamezni kohezijski regiji za posamezno odpiranje. V primeru enakega števila točk bodo imele prednost tiste operacije, ki bodo pridobile več točk pri kriteriju »Povečanje energetske učinkovitosti«, nato pri kriteriju »Povečanje snovne učinkovitosti« in nazadnje pri kriteriju »Tržni potencial projekta / operacije«. V kolikor ima več operacij še vedno enako število točk, se upošteva vrstni red oddaje vlog (dan, ura, minuta).

Strokovna komisija bo predstojniku ministrstva v odločanje podala predlog za vloge, ki so prispele na javni razpis. Minister sprejme končno odločitev s sklepom o zavrženju za formalno nepopolne vloge, neustrezno dopolnjene vloge in prepozno prispele vloge, s sklepom o zavrnitvi za vse vsebinsko neustrezne vloge, vloge, ki niso dosegle praga za sofinanciranje in vloge, ki so sicer dosegle prag za sofinanciranje, pa za njihovo sofinanciranje ne bi bilo na voljo razpoložljivih sredstev.

Minister sprejme končno odločitev s sklepom o izboru operacije za formalno popolne in vsebinsko ustrezne vloge, ki so dosegle prag za sofinanciranje in so za njihovo sofinanciranje bila na voljo sredstva.

Ministrstvo bo lahko za vse operacije, za katere bo izdan sklep o izboru operacije, izvedlo kontrolo na terenu, da preveri resničnost podatkov, ki jih je prijavitelj navedel v vlogi. Pri operacijah, ki so se začele izvajati pred oddajo vloge, se bo izvedlo tudi preverjanje skladnosti izvajanja operacije z relevantno zakonodajo za obdobje pred opravljenim izborom operacije oziroma pred sklenitvijo pogodbe o sofinanciranju. V kolikor se dejansko stanje na terenu ne bo ujemalo s prikazom stanja v vlogi na javni razpis, ministrstvo ne bo pristopilo k podpisu pogodbe.

Z izbranimi prijavitelji (v nadaljnjem besedilu: upravičenci) bodo sklenjene pogodbe o sofinanciranju. Vzorec pogodbe o sofinanciranju je sestavni del razpisne dokumentacije. Ministrstvo si pridržuje pravico, da vsebino pogodbe pred podpisom spremeni. Upravičenec lahko umakne vlogo za pridobitev sredstev do pravnomočnosti sklepa o izboru. Upravičenec lahko podpis pogodbe zavrne.

Navodila ministrstva za izvajanje operacij, ki jih bodo upravičenci dolžni spoštovati pri izvajanju operacije bodo objavljena na spletni strani ministrstva.

Ministrstvo si pridržuje pravico, da lahko javni razpis za posamezni rok kadarkoli do izdaje sklepov o (ne)izboru operacij spremeni ali prekliče, z objavo v Uradnem listu RS.

# METODOLOGIJA IN MERILA ZA OCENJEVANJE / TOČKOVANJE VLOG

Vse pravočasne, formalno in vsebinsko popolne vloge, ki bodo izpolnjevale pogoje za kandidiranje, bo ocenila strokovna komisija. Ocenjevanje bo komisija izvedla na podlagi podatkov iz vloge prijavitelja.

Komisija bo po izvedenem ocenjevanju točkovala posamezne operacije, pri čemer bo izhajala iz spodaj opisanih meril. Vsota vseh možnih točk je 110. Do sofinanciranja bodo lahko upravičene le operacije, ki bodo prejele 50 ali več točk (brez upoštevanja točk za merilo »Regionalni kriterij«).

1. **Merilo »Povečanje energetske učinkovitosti « (možnih 50 točk)**

|  |  |
| --- | --- |
| * 1. **Energetska učinkovitosti objekta v segmentu računske rabe letne energije za ogrevanje stavbe, preračunane na enoto kondicionirane površine stavbe (Qh)** | **Število točk (30)** |
| do 25 kWh/m2a | 30 |
| nad 25 kWh/m2a do 45 kWh/m2a | 25 |
| nad 45 kWh/m2a do 65 kWh/m2a | 20 |
| nad 65 kWh/m2a do 85 kWh/m2a | 15 |
| nad 85 kWh/m2a do 105 kWh/m2a | 10 |
| nad 105 kWh/m2a | 0 |

|  |  |
| --- | --- |
| * 1. **Delež obnovljivih virov energije v celotni letni primarni energiji za delovanje stavbe po izvedeni operaciji** | **Število točk (20)** |
| nad 75% | 20 |
| nad 50% do 75% | 15 |
| nad 25% do 50% | 10 |
| do 25% | 5 |

1. **Merilo »Povečanje snovne učinkovitosti« (možnih 20 točk)**

|  |  |
| --- | --- |
| **2.1 Delež zmanjšanja porabe pitne in sanitarne vode na doseženi prihodek iz gostinske dejavnosti po izvedeni operaciji** | **Število točk (10)** |
| nad 50% | 10 |
| nad 30% do 50% | 7 |
| nad 10% do 30% | 5 |
| do 10% | 2 |

|  |  |
| --- | --- |
| **2.2 Delež zmanjšanja količin nastalih odpadkov na doseženi prihodek iz gostinske dejavnosti po izvedeni operaciji** | **Število točk (10)** |
| nad 50% | 10 |
| nad 30% do 50% | 7 |
| nad 10% do 30% | 5 |
| do 10% | 2 |

1. **Merilo »Tržni potencial projekta / operacije« (možnih 20 točk)**

|  |  |
| --- | --- |
| **3.1 Pridobitev mednarodno uveljavljenega okoljskega certifikata ali znaka kakovosti za turistične kapacitete** | **Število točk (10)** |
| Turistični objekt, ki je predmet operacije ima oziroma bo pridobil mednarodni okoljski certifikat ali znak kakovosti v roku 2 let po zaključku operacije. | 10 |
| Turistični objekt, ki je predmet operacije ne načrtuje pridobitve mednarodnega okoljskega certifikata ali znaka kakovosti | 0 |

|  |  |
| --- | --- |
| * 1. **Načrtovano povečanje prihodkov podjetja iz gostinske dejavnosti v letu po zaključku operacije** | **Število točk (10)** |
| nad 20% | 10 |
| nad 10% do 20% | 7 |
| do 10% | 3 |

1. **Merilo »Objekti kulturne dediščine« (možnih 10 točk)**

|  |  |
| --- | --- |
| * 1. **Objekt, ki je predmet investicije je razglašen za kulturno dediščino** | **Število točk (10)** |
| Objekt, ki je predmet investicije, je razglašen za kulturni spomenik državnega ali lokalnega pomena | 10 |
| Objekt, ki je predmet investicije, ni razglašen za kulturni spomenik državnega ali lokalnega pomena | 0 |

1. **Merilo »Regionalni kriterij« (možnih 10 točk)**

|  |  |
| --- | --- |
| * 1. **Predmet operacije je na obmejnem problemskem območju, na območju TNP ali na območju z visoko brezposelnostjo** | **Število točk (10)** |
| Predmet operacije je na območju občine, ki sodi v obmejno problemsko območje.  (Merilo se upošteva samo za operacije v Vzhodni kohezijski regiji) | 10 |
| Predmet operacije je na območju občine, ki sodi v okvir parkovnih občin Triglavskega narodnega parka. | 10 |
| Predmet operacije je na območju občine, ki sodi v območje z visoko brezposelnostjo. | 10 |
| Predmet operacije ni na nobenem od zgoraj navedenih območij. | 0 |

(Za operacije, ki so hkrati v obmejnem problemskem območju in v območju z visoko brezposelnostjo, se pri tem merilu dodeli maksimalno 10 točk)

Obrazložitev posameznih meril:

**Merilo 1.1 »Energetska učinkovitosti objekta v segmentu računske rabe letne energije za ogrevanje stavbe, preračunane na enoto kondicionirane površine stavbe (Qh)«**

V vlogi se navede podatek o računski rabi letne energije za ogrevanje stavbe, preračunane na enoto kondicionirane površine stavbe (Qh), ki se pridobi iz Energetske izkaznice stavbe ali iz Elaborata gradbene fizike za področje učinkovite rabe energije v stavbah za leto pred operacijo in za leto po izvedeni operaciji.

**Merilo 1.2 »Delež obnovljivih virov energije v celotni letni primarni energiji za delovanje stavbe po izvedeni operaciji«**

V vlogi se navede delež obnovljivih virov energije v celotni letni primarni energiji za delovanje stavbe po izvedeni operaciji iz Energetske izkaznice objekta ali iz Elaborata gradbene fizike za področje učinkovite rabe energije v stavbah za leto pred operacijo in za leto po izvedeni operaciji.

**Merilo 2.1 »Delež zmanjšanja porabe pitne in sanitarne vode na doseženi prihodek iz gostinske dejavnosti«**

Načrtovano zmanjšanje porabe pitne in sanitarne vode na doseženi prihodek iz gostinske dejavnosti se preverja na podlagi podatkov, ki jih prijavitelj navede v Predstavitvenem načrtu za leto pred operacijo in za leto po izvedeni operaciji in se izračuna po formuli, ki je prikazana v 11. poglavju razpisne dokumentacije.

**Merilo 2.2 »Delež zmanjšanja količin nastalih odpadkov na doseženi prihodek iz gostinske dejavnosti«**

Načrtovano zmanjšanje količin nastalih odpadkov na doseženi prihodek iz gostinske dejavnosti se preverja na podlagi podatkov, ki jih prijavitelj navede v Predstavitvenem načrtu za leto pred operacijo in za leto po izvedeni operaciji in se izračuna po formuli, ki je prikazana v 11. poglavju razpisne dokumentacije.

Merilo 3.1 »Pridobitev mednarodno uveljavljenega okoljskega certifikata ali znaka kakovosti za turistične kapacitete«

Prijavitelj v vlogi navede, kateri mednarodno uveljavljeni okoljski certifikat ali znak kakovosti za turistične kapacitete (npr. Znak za okolje EU (EU Ecolabel), Bio Hotels, Green Globe, Green Key, Travelife, EMAS ali Ecocamping, Zero Waste Slovenija) ima oz. ga bo pridobil v roku 2 let po zaključku operacije. Vlogi se dodelijo točke pri tem merilu, v kolikor ima oz. načrtuje pridobitev enega od navedenih okoljskih certifikatov ali znakov kakovosti.

Merilo 3.2 »Načrtovano povečanje prihodkov podjetja iz gostinske dejavnosti v letu po zaključku operacije

Načrtovano povečanje prihodkov podjetja iz gostinske dejavnosti, se preverja na podlagi podatkov o prihodkih podjetja iz gostinske dejavnosti v letu pred oddajo vloge in načrtovanim prihodkom podjetja iz gostinske dejavnosti v letu po zaključku operacije. V primeru, da podjetje pridobiva prihodke iz različnih dejavnosti, mora za dokazovanje tega merila predložiti ločeno računovodsko evidenco prihodkov iz gostinske dejavnosti.

**Merilo 4.1 »Objekti kulturne dediščine« (možnih 10 točk)**

Vlogi se dodelijo točke pri tem merilu, v kolikor je prijavitelj priložil dokazilo o razglasitvi objekta, ki je predmet investicije, za kulturni spomenik državnega ali lokalnega pomena.

Merilo 5.1 »Regionalni kriterij«

Točkovanje po merilu regionalni kriterij ministrstvo izvede na podlagi lokacije predmeta operacije.

# OBVEŠČANJE O IZBORU IN POGOJI ZA PODPIS POGODBE

Prijavitelji bodo o rezultatih javnega razpisa obveščeni s sklepom najkasneje v roku šestdeset (60) dni od datuma zaključenega odpiranja vseh vlog prispelih na posamezni rok.

O dodelitvi sredstev s sklepom odloči predstojnik ministrstva.

Ministrstvo bo lahko za vse operacije, za katere bo izdan sklep o izboru operacije, izvedlo kontrolo na terenu, da preveri resničnost podatkov, ki jih je prijavitelj navedel v vlogi. Pri operacijah, ki so se začele izvajati pred oddajo vloge, se bo izvedlo tudi preverjanje, da se prepriča ali je bila upoštevana vsa veljavna zakonodaja, pomembna za operacijo. Prijavitelj bo o kontroli na terenu predhodno obveščen. V kolikor se dejansko stanje na terenu ne bo ujemalo s prikazom stanja v vlogi na javni razpis, ministrstvo ne bo pristopilo k podpisu pogodbe.

Prijavitelji bodo na podlagi sklepa o izboru operacije pozvani k podpisu pogodbe. Pogodba o sofinanciranju bo pričela veljati z dnem, ko jo bosta podpisali obe pogodbeni stranki.

Rezultati predmetnega javnega razpisa so informacije javnega značaja in bodo po izdaji sklepov o izboru operacij objavljeni na spletni strani ministrstva in na spletni strani [www.eu-skladi.si](http://www.eu-skladi.si).

V kolikor bo ugotovljeno neizpolnjevanje pogojev ob oddaji vloge, kadarkoli v času postopka javnega razpisa ali kadarkoli kasneje, se pogodba s prijaviteljem ne podpiše, že podpisana pogodba o izboru operacije se razveže, že izdan sklep pa razveljavi ter od upravičenca zahteva vračilo sredstev, skupaj z zakonitimi zamudnimi obrestmi od dneva izplačila do dneva vračila sredstev.

# PRITOŽBA NA POSTOPEK IZBORA OPERACIJ

Zoper sklep ministrstva pritožba ni dovoljena. Prijavitelj lahko v tridesetih (30) dneh od vročitve sklepa ministrstva sproži upravni spor z vložitvijo tožbe na Upravno sodišče Republike Slovenije. Vložena tožba ne zadrži podpisa pogodb z ostalimi izbranimi prijavitelji. Predmet tožbe ne morejo biti merila za ocenjevanje vlog.

# OSTALE ZAHTEVE

Upravičenec bo moral soglašati, da je seznanjen s spodaj navedenimi posledicami in da bo pri izvajanju operacije upošteval in spoštoval naslednje zahteve:

## Zahteve glede informiranja in obveščanja javnosti, ki jim morajo zadostiti upravičenci v skladu s 115. in 116. členom Uredbe 1303/2013/EU in Navodili organa upravljanja

Upravičenec mora zadostiti zahtevam glede informiranja in obveščanja javnosti skladno s 115. in 116. členom Uredbe 1303/2013/EU, veljavnimi Navodili organa upravljanja na področju komuniciranja vsebin evropske kohezijske politike za programsko obdobje 2014-2020 (<http://www.eu-skladi.si/ekp/navodila>) in Priročnika celostne grafične podobe evropske kohezijske politike 2014 – 2020 (<http://www.eu-skladi.si/portal/sl/aktualno/logotipi>).

Sprejetje financiranja s strani upravičenca pomeni tudi privolitev v vključitev na seznam operacij, ki bo javno objavljen.

## Zahteve glede hranjenja dokumentacije in spremljanja ter evidentiranja

Upravičenec bo dolžan zagotavljati hrambo celotne originalne dokumentacije, vezane na operacijo in zagotavljati ministrstvu in drugim nadzornim organom vpogled v navedeno dokumentacijo za potrebe bodočih preverjanj skladno s pravili Evropske unije in zakonodaje Republike Slovenije še deset (10) let po njenem zaključku. V primeru neskladja rokov veljajo določila Uredbe 1303/2013/EU.

V skladu s 140. členom Uredbe 1303/2013/EU bo moral upravičenec zagotoviti dostopnost do vseh dokumentov o izdatkih operacije za obdobje petih (5) let, in sicer od 31. decembra po predložitvi obračunov Evropski komisiji, ki vsebujejo končne izdatke končane operacije. O natančnem začetnem datumu za hrambo dokumentacije, bo upravičenec po končani operaciji pisno obveščen s strani ministrstva.

V skladu s 125. členom Uredbe 1303/2013/EU mora upravičenec voditi in spremljati porabo sredstev za operacijo računovodsko ločeno na posebnem stroškovnem mestu ali po ustrezni računovodski kodi za vse transakcije v zvezi z operacijo, tako da je v vsakem trenutku zagotovljen pregled nad namensko porabo sredstev, ne glede na računovodska pravila Republike Slovenije.

## Zahteve glede dostopnosti dokumentacije nadzornim organom

Upravičenec mora omogočiti tehnični, administrativni in finančni nadzor nad izvajanjem operacije, katere sofinanciranje temelji ali se izvaja na podlagi predmetnega javnega razpisa. Nadzor bodo izvajali ministrstvo kot posredniški organ, organ upravljanja, organ za potrjevanje, revizijski organ ter drugi slovenski in evropski nadzorni in revizijski organi (v nadaljevanju: nadzorni organi).

Upravičenec bo moral nadzornim organom predložiti vse dokumente, ki izkazujejo resničnost, pravilnost in skladnost upravičenih stroškov sofinancirane operacije. V primeru preverjanja na kraju samem bo upravičenec moral omogočil vpogled v računalniške programe, listine in postopke v zvezi z izvajanjem operacije ter rezultate operacije. Upravičenec bo o izvedbi preverjanja na kraju samem predhodno pisno obveščen, ministrstvo pa lahko opravi pregled na terenu brez predhodne najave. Upravičenec bo dolžan ukrepati skladno s priporočili iz končnih poročil nadzornih organov in redno obveščati ministrstvo o izvedenih ukrepih.

## Zahteve glede zagotavljanja enakih možnosti in trajnostnega razvoja v skladu s 7. in 8. členom Uredbe 1303/2013/EU

Upravičenec bo moral zagotoviti spodbujanje enakih možnosti moških in žensk ter preprečiti vsakršno diskriminacijo, zlasti v zvezi z dostopnostjo za invalide, med osebami, ki so oziroma bodo vključene v izvajanje aktivnosti v okviru predmetnega javnega razpisa, v skladu z zakonodajo, ki pokriva področje zagotavljanja enakih možnosti in 7. členom Uredbe 1303/2013/EU.

Upravičenec bo moral rezultate operacije uresničevati v skladu z načelom trajnostnega razvoja in ob spodbujanju cilja Evropske unije o ohranjanju, varovanju in izboljšanju kakovosti okolja, ob upoštevanju načela onesnaževalec plača v skladu z 8. členom Uredbe 1303/2013/EU.

## Zahteve glede varovanje osebnih podatkov in poslovnih skrivnosti

Varovanje osebnih podatkov, ki jih ministrstvu posredujejo prijavitelji oziroma upravičenci bo zagotovljeno v skladu z veljavno zakonodajo, ki ureja varovanje osebnih podatkov, vključno s Splošno uredbo GDPR), ZVOP-1 ter s 115. in 140. členom Uredbe št. 1303/2013/EU. V zvezi s tem ministrstvo napotuje na splošne informacije oz. na obvestilo o varstvu osebnih podatkov, objavljeno na spletni strani ministrstva na povezavi <http://www.mgrt.gov.si/si/o_ministrstvu/varstvo_osebnih_podatkov/>.

Vsi podatki iz vlog, ki jih strokovna komisija pregleda, so informacije javnega značaja razen tistih podatkov, ki jih prijavitelj posebej označi, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 uradno prečiščeno besedilo 117/2006-ZdavP-2, 23/14, 50/14, 19/15 – odl. US, 102/15 in 7/18 v nadaljnjem besedilu: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo ministrstvo lahko domnevalo, da vloga po stališču prijavitelja ne vsebuje poslovnih skrivnosti in drugih izjem iz 6. člena ZDIJZ.

Namen obdelave osebnih podatkov, ki jih ministrstvu posredujejo prijavitelji oziroma upravičenci, je izvedba javnega razpisa, vodenje podatkov, evidenc, analiz in drugih zbirk za ministrstvo in nadzorne organe in sicer o izidu javnega razpisa in o izvajanju pogodbe o (so)financiranju. Nadalje je namen obdelave osebnih podatkov tudi izdelava študij in vrednotenj, sodelovanje in priprava oziroma izdelava vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi). Osebni podatki se bodo obdelovali tudi za namene učinkovitega delovanja informacijskih sistemov ali pripomočkov, ki jih uporablja ali jih je dolžno uporabljati ministrstvo.

Podatki o sofinanciranih operacijah, za katere je tako določeno s predpisi ali, ki so javnega značaja, se bodo objavili. Objavljen bo seznam upravičencev, ki bo obsegal navedbo upravičenca, naziv operacije, programsko območje upravičenca in znesek javnih virov financiranja operacije. Objave podatkov o operaciji in upravičencih do sredstev bodo izvedene v skladu z ZDIJZ.

## Zahteve glede spremljanja in vrednotenja doseganja ciljev in kazalnikov operacije

Upravičenec bo za namen spremljanja in vrednotenja operacije skladno s 27., 54., 96. in 125. členom Uredbe 1303/2013/EU ter 6. členom in Prilogo I Uredbe 1301/2013/EU, dolžan spremljati in ministrstvu zagotavljati podatke o doseganju ciljev in kazalnikov operacije.

Kazalniki in dokazila o doseganju ciljev, ki jih bo potrebno zbirati za namene spremljanja in vrednotenja operacije, so natančneje opredeljeni v 11. poglavju razpisne dokumentacije.

Prijavitelj mora v vlogi realno prikazati načrtovane cilje operacije. Podatki iz vloge za prijavo in prejete dokumentacije bodo osnova za spremljanje pričakovanih rezultatov in bodo kot takšni tudi priloga pogodbe o sofinanciranju. Nedoseganje zastavljenih ciljev je lahko podlaga za zahtevo za vračilo prejetih sredstev.

V primeru, da med izvajanjem operacije pride do sprememb, ki bi vplivale na oceno vloge tako, da bi se ocena znižala pod prag sofinanciranih operacij, ministrstvo odstopi od pogodbe o sofinanciranju operacije ter zahteva vrnitev izplačanih sredstev skupaj z zakonskimi zamudnimi obrestmi od dneva nakazila sredstev na transakcijski račun upravičenca do dneva vračila sredstev v proračun Republike Slovenije.

V primeru, da upravičenec ob zaključku operacije ne bo dokazal uresničitev načrtovanih ciljev v celoti, lahko ministrstvo zahteva vračilo že izplačanih sredstev oz. sorazmernega dela sredstev za nerealizirane aktivnosti, skupaj z zakonitimi zamudnimi obrestmi od dneva nakazila sredstev na transakcijski račun upravičenca do dneva vračila sredstev v proračun Republike Slovenije.

## Omejitve glede sprememb operacije v skladu z 71. členom Uredbe 1303/2013/EU

Upravičenec bo moral smiselno upoštevati omejitve glede sprememb operacije v skladu z 71. členom Uredbe 1303/2013/EU. Če v treh letih od datuma končnega izplačila upravičencu nastopi karkoli od naslednjega:

(a) prenehanje ali premestitev proizvodne dejavnosti iz programskega območja ali

(b) sprememba lastništva postavke infrastrukture, ki daje upravičencu ali javnemu organu neupravičeno prednost ali

(c) bistvena sprememba, ki vpliva na značaj, cilje ali pogoje izvajanja, zaradi česar bi se razvrednotili prvotni cilji operacije,

je upravičenec dolžan vrniti neupravičeno prejeta sredstva skupaj z zakonskimi zamudnimi obrestmi od dneva nakazila na transakcijski račun upravičenca do dneva vračila sredstev v proračun Republike Slovenije sorazmerno z obdobjem, v zvezi s katerim ustrezne zahteve niso bile izpolnjene.

## Posledice, če se ugotovi, da je v postopku potrjevanja operacij ali izvrševanja operacij prišlo do resnih napak, nepravilnosti, goljufije ali kršitve obveznosti

V kolikor se ugotovi, da je v postopku potrjevanja operacij ali izvrševanja operacij prišlo do resnih napak, nepravilnosti ali kršitve obveznosti, ali pa upravičenec ministrstva ni seznanil z vsemi dejstvi in podatki, ki so mu bili znani ali bi mu morali biti znani oziroma, da je posredoval neresnične, nepopolne podatke oziroma dokumente ali prikril informacije, ki bi jih bil v skladu s tem javnim razpisom dolžan razkriti, ker bi lahko vplivali na odločitev ministrstva o dodelitvi sredstev ali da je neupravičeno pridobil sredstva po tem javnem razpisu na nepošten način, na podlagi ponarejene listine ali kaznivega dejanja, bo ministrstvo odstopilo od pogodbe, upravičenec pa bo dolžan vrniti neupravičeno prejeta sredstva skupaj z zakonitimi zamudnimi obrestmi od dneva nakazila sredstev na njegov transakcijski račun do dneva vračila sredstev v državni proračun Republike Slovenije. Če je takšno ravnanje namerno, se bo obravnavalo kot goljufija.

## Posledice, če se ugotovi, da aktivnosti na operaciji niso bile skladne s pravom Unije in pravom Republike Slovenije

V kolikor se ugotovi, da aktivnosti na operaciji niso bile, skladno z določili 6. člena Uredbe (EU) 1303/2013/EU, skladne s pravom Unije in pravom Republike Slovenije, bo ministrstvo odstopilo od pogodbe, upravičenec pa bo dolžan vrniti neupravičeno prejeta sredstva skupaj z zakonitimi zamudnimi obrestmi od dneva nakazila sredstev na njegov transakcijski račun do dneva vračila sredstev v državni proračun Republike Slovenije.

## Posledice, če se ugotovi dvojno financiranje posamezne operacije ali, da je višina financiranja operacije presegla maksimalno dovoljeno stopnjo oz. znesek pomoči

Dvojno uveljavljanje stroškov in izdatkov, ki so že bili povrnjeni iz katerega koli drugega vira, ni dovoljeno. V kolikor se ugotovi dvojno uveljavljanje stroškov in izdatkov, ministrstvo odstopi od pogodbe in zahteva vračilo neustrezno izplačanih sredstev skupaj z zakonitimi zamudnimi obrestmi od dneva nakazila sredstev na transakcijski račun upravičenca do dneva vračila sredstev v državni proračun Republike Slovenije. Če je dvojno uveljavljanje stroškov in izdatkov namerno, se bo obravnavalo kot goljufija. Upravičencu se bo vrednost financiranja po pogodbi znižala za vrednost vrnjenih zneskov iz naslova dvojnega uveljavljanja stroškov in izdatkov oziroma iz naslova preseganja maksimalne dovoljene stopnje oz. zneska pomoči.

V kolikor se ugotovi, da je višina sofinanciranja operacije presegla maksimalno dovoljeno stopnjo, ministrstvo zahteva vrnitev preveč izplačanih sredstev skupaj z zakonskimi zamudnimi obrestmi od dneva nakazila sredstev na transakcijski račun upravičenca do dneva vračila v državni proračun Republike Slovenije.

# DODATNE INFORMACIJE IN OBVEŠČANJE

Vprašanja in dodatne informacije v zvezi s pripravo prijav in pojasnila k razpisni dokumentaciji bodo objavljene na spletnem naslovu <http://www.mgrt.gov.si/>.

Vprašanja morajo prispeti na elektronski naslov gp.mgrt@gov.si najkasneje do 5 delovnih dni pred iztekom roka za oddajo vloge. V zadevo je potrebno navesti: Vprašanje za Javni razpis: Podpora mikro, malim in srednje velikim podjetjem s področja turizma za povečanje snovne in energetske učinkovitosti.

Ministrstvo bo objavilo odgovore na vprašanja najkasneje 2 delovna dneva pred iztekom roka za oddajo vloge, pod pogojem, da je bilo vprašanje posredovano pravočasno. Vprašanja, ki ne bodo pravočasna, ne bodo obravnavana.

Objavljeni odgovori na vprašanja postanejo sestavni del razpisne dokumentacije.

Iz zastavljenih vprašanj ne smejo biti razvidni, oz. iz njih ni moč razkriti morebitnih osebnih podatkov, poslovnih skrivnosti in drugih podatkov, ki ne smejo biti javno objavljeni. V kolikor bo tak podatek iz vprašanja razviden, si ministrstvo pridružuje pravico do spremembe oz. preoblikovanja vprašanja na način, da navedenih podatkov ne bo mogoče razbrati.

Potencialni prijavitelji bodo o vseh novostih sproti obveščeni preko spletne strani http://www.mgrt.gov.si/.

Ministrstvo bo po potrebi organiziralo informativne dneve. Datumi informativnih dni in druge informacije bodo objavljene na spletnih straneh ministrstva.

|  |  |  |
| --- | --- | --- |
|  |  | Zdravko Počivalšek  minister |

1. Zadruga z omejeno odgovornostjo kot jo opredeljuje Zakon o zadrugah (Uradni list RS, št. 97/09 – uradno prečiščeno besedilo, ZZad). [↑](#footnote-ref-2)
2. Turistične kapacitete obsegajo obrate za nastanitev gostov in obrate za pripravo in strežbo jedi in pijač. [↑](#footnote-ref-3)
3. Legenda:

   MRE: Manjša raba energije

   RRLE: Računska raba letne energije za ogrevanje stavbe

   IO: izvedena operacija

   MRV: Manjša raba vode

   PGD: prihodek podjetja iz gostinske dejavnosti

   PSV: porabe pitne in sanitarne vode (obstoječa ali načrtovana)

   MRO: Manjša količina nastalih odpadkov

   KO: količina nastalih odpadkov (obstoječa ali načrtovana) [↑](#footnote-ref-4)